text:
आकृति:मुख्य लेख/नवम्बर, २०१७
मिथिला जकरा तिरहुत आ तिरभुक्ति कऽ नामसँ सेहो जानल जाइत अछि, नेपालक दक्षिणपूर्वी भाग आ भारतक बिहार राज्यमे अवस्थित एक भौगोलिक आ सांस्कृतिक क्षेत्र छी । ई क्षेत्र पूर्वमे महानन्दा नदी, दक्षिणमे गङ्गा नदी, पश्चिममे गण्डकी नदी आ उत्तरमे हिमालयक तलसँ घेरल अछि ।
मिथिला क्षेत्रक मुख्य भाषा मैथिली छी आ ई भाषा बाजनिहार लोकसभकें मैथिल कहल जाइत अछि । मिथिला नाम सामान्यतया विदेह साम्राज्यकें उल्लेख करवाक लेल प्रयोग कएल जाइत अछि आ संगे आधुनिक-कालक क्षेत्रसभ सेहो विदहक प्राचीन सीमासभक भीतर अवैत अछि । १८हम शताब्दीमे, जखन मिथिला क्षेत्रकें दड़िभङ्गा राजद्वारा शासित कएल गेल छल, ब्रिटिश राज एकरा एक रियासत राज्यक रूपमे पहचान नै दऽ ई क्षेत्रमे कब्जा कऽ लेनए छल । हिन्दू धार्मिक ग्रन्थसभमे सबसँ पहिने एकर उल्लेख रामायणमे मिलैत अछि । मिथिलाक उल्लेख महाभारत, रामायण, पुराण तथा जैन आ बौद्ध ग्रन्थसभमे सेहो अछि । (पूरा लेख...)


c: text/html

text:
मैथिली साहित्य आ मिथिलाक संस्कृति पर विमर्शक एकटा मंच ।प्राचीन गौरवशाली परंपराक पहचान आ नवीन प्रगतिशील मूल्यक निर्माण लेल एकटा लघु प्रयास ।
Wednesday, 28 March 2012
काकी आ भैया
'गे माए तू जे एकरा भनसिया बनबै छहीं ,से तोरा पता छओ
ई कोन घर से आइल छैक ,एकर बी0ए0 क परीक्षा छैक आ तू भात दालि के फेर मे पड़ल छही ,एखन तोहर उमेर कोनो बैसइ वला छओ' ,आदि ,आदि ।
आब काकी बूझइ छथिन्ह जे विनोदबा क बातचित ठीक नइ ।दुआरिये दुआरिए परचारैत काना फूसी करैत दिन बीत रहल छन्हि ,मुदा काल केकरा मुटठी मे एलइ ,जे अहांक मुट्ठी मे आएत ?
होली आ गारि
Tuesday, 27 March 2012
प्रतिज्ञा
सभक अपन अपन रंग
अपन अपन खून
अपन आगि पानि
प्रतिज्ञा केवल उपनेन दिनक कनफूंकाइए नइ
ईसकुल गाम समाज यात्रा क' प्रत्येक शिक्षा के निमित्त
प्रतिज्ञा केवल पितृऋण मे घोघचल कोना
सभक ऋण नितदिन दोबर तेबर होइत
गाम पोखरि किताब भाषा आ ब्रहमाण्ड मे पसरल
कखनो कखनो सप्तपदी क' प्रतिज्ञा हावी होइत
सभ ऋण सभ प्रतिज्ञा सभ सपना पर
छेटनगर दिमागक सभ प्रतिज्ञा
सानल माटि नइ मूरती सन
सभ प्रतिज्ञा मांगैत खून पसेना
समय आ निष्ठाक एकटा ठोस फांक
आ कखनो कखनो दू व्यक्तिक प्रतिज्ञा
दौड़ैत हिंसक मूद्रा मे
कखनो त' एके व्यक्ति क' दू प्रतिज्ञा
आमने -सामने
दूनू सँ जुड़ल कतेको दिन-राति
कथा कविता ............
मैथिलि--काव्य: Kavita--Maithili
मैथिलि--काव्य: Kavita--Maithili
Monday, 26 March 2012
सोयरी मे सपना
एक दिन मिथिला क एकटा गाम मे सपना के धरती पर उतारबाक व्यवस्था प्रारंभ भेल । तीन -चारि टा जनानी ,एकटा चमैन ,आगि-पानि ,तेल-मौध,साबुन-कपड़ा आ गीत-नाद । जनी-जातिक मजाक स्वप्नागमन मे निहित वेदना के कम करैत । आ सपना के छोट छोट हाथ छलै ,छोट छोट पएर ....आंखि कान सब छोट छोट ।आब सपना स्वयं अपना लेल सपना देख सकैत छलै ................
महाकवि विद्यापति
उदय चन्द्र झा 'विनोद'
आचार्य सुरेन्द्र झा 'सुमन'
वैद्यनाथ मिश्र 'यात्री'
अरविन्द ठाकुर
अमित मिश्र
श्रीधरम
राजकमल चौधरी
गजेंद्र ठाकुर :शब्द शास्त्रम्(कथा)
गजेंद्र जी मिथिला आ मैथिली कऽ लेल कत्ते गंभीर छथिन ई ककरो सँ छिपल नइ ।हुनकर प्रत्येक प्रयास एकटा नया ऊर्जा सँ भरल रहैत छैक ।'शब्द शास्त्रम्' कथा क' महत्व मात्र एतबे नइ कि ई भारतीय इतिहास आ दर्शनक एकटा महत्वपूर्ण अध्याय कें छूबैत अछि ,बल्कि मैथिली कथा के नया रूप सँ सेहो परिचय करबैत छैक । तालपत्र सुखबैक प्रक्रिया मे इतिहासक जे बिंदु छुआइ छैक ,से शब्द ,स्फोट आ आत्मा क' विमर्श सँ आर गहीर होइत चलि जाइत छैक ।दर्शनक गंभीर तत्व पर विमर्श करैत ,विद्वान महाचार्य लोकनि कऽ मतवैभिन्नता कें प्रकट करैत ई कथा जत्ते गंभीर होइत छैक ,मिलु आ आनन्दाक प्रेम-प्रसंग मे ओतबे सहज ।कथा मे पसरल लोकगीत इतिहास आ वर्तमानक अंतराल कें कम करैत अछि आ पारंपरिक कथा शैली के अपेक्षाकृत आर संश्लिष्ट करैत मैथिली कथा धारा के नवआयाम सँ परिचित करबैत अछि । गजेंद्र जी क' ई कथा हुनकर फेसबुक वॉल पर सँ लेल गेल अछि ,आ मूल रूप मे ऐ तर्कक साथ प्रस्तुत अछि जे साहित्यकारक काज अतीत क' पुनराख्यान नइ वर्तमानक प्रकाशन अछि ।गजेंद्र जी क' ऐ कथाक ऊपरका खोली इतिहासक जरूर अछि ,मुदा चेतना क' स्तर पर आजुक ई बितैत क्षण प्रशस्त अछि ,तें तथ्यक मिलान सँ बेशी रचनाशीलता क' लेल ओ बधाई क' पात्र छथि । ई कथा मैथिली कथा पर गंभीर विमर्श क' श्र्ंखला प्रारंभ करए ,ऐ कामनाक संग ।
सिंह राशिमे सूर्य, मोटा-मोटी सोलह अगस्त सँ सोलह सितम्बर धरि। किछु सुखेबाक होअए तँ सभसँ कड़ा रौद। सिंह राशिमे मिलूक पिताक तालपत्र सभ पसरल रहैत छल, वार्षिक परिरक्षण योजना, जे एहि तालपत्र सभमे जान फुकैत छल। आनन्दा मिलूक पिताजीक एहि तालपत्र सभक परिरक्षण मनोयोगसँ करैत रहथि। कड़गर रौदमे तालपत्र पसारैत आनन्दा, मिलूकेँ ओहिना मोन छन्हि। मिलू संग जिनगी बीति गेलन्हि आनन्दाक। मुदा एहि बरखक सिंहराशि अएलासँ पूर्वहि आनन्दा चलि गेलीह... आ आब जखन ओ नै छथि तखन जीवनक परिरक्षण कोना होएत। मिलूक आ ओहि तालपत्र सभक जीवनक..
भ्रम। शब्दक भ्रम। शब्दक अर्थ हम सभ गढ़ि लैत छी। आ फेर भ्रम शुरू भऽ जाइत अछि।
लुकेसरी अँगना चानन घन गछिया
तहि तर कोइली घऽमचान हे
कटबै चनन गाछ, बेढ़बै अँगनमा
छुटि जेतऽ कोइली घऽमचान हे
कानऽ लगली खीजऽ लागल, बोन के कोइलिया
टूटि गेलऽ कोइली घऽमचान हे
जानू कानू जानू की, जोबोन के कोइलिया
अहि जेतऽ कोइली घऽमचान हे
जहि बोन जेबऽ कोइली
रहि जेत तऽ निशनमा
जनू झरू नयना से लोर हे
सोने से मेढ़ायेब कोइली तोरो दुनू पँखिया
रूपे से मेरायेब दुनू ठोर हे
जाहे बोन जेबऽ कोइली रुनझुनु बालम
रहि जेतऽ रकतमाला के निशान हे
कोनो युवतीक अबाज चर्मकार टोलसँ अबैत बुझना गेल..आनन्दाक अबाज।
मुदा आनन्दा तँ चलि गेली, कनिये काल पहिने ओकर लहाश देखि आएल छथि बचलू। मिलूकेँ समाचार कहि डोमासी घुरि गेल छथि। आ आनन्दा, ओ तँ बूढ़ भऽ मरलीहेँ। तखन ई अबाज, युवती आनन्दाक। भ्रम। शब्दक भ्रम। कहैत रहथि मिलूक पिता श्रीकर मीमांसक मारते रास गप शब्दशास्त्रम् पर। शब्दक अर्थ हम सभ गढ़ि लैत छी। आ फेर भ्रम शुरू भऽ जाइत अछि।
I
शब्दशास्त्रम्
गर्दम गोल भेल छल।
अनघोल मचि गेल छलै। बलान धारमे कोनो लहाश बहल चलि जा रहल छल। धोबियाघाट लग कात लागल छल।
कतेक दूरसँ आएल छल से नै जानि। कोनो बएसगर महिलाक लहाश छल। धोबिन लहाशकेँ चीन्हि गेल रहथि। गौआँकेँ कहि दै छथि ओकर नाम आ पता। गौआँ के, ओहि गामक डोमासीक बचलूकेँ। मृतकक घरमे खबरि भऽ गेल छलै। एसकरे एकटा बुढ़ा रहैए ओहि घरमे...मिलू।
मिलूक टोलबैया गौँआ सभ लहाशकेँ डीहपर आनि लेने छल आ फेर मिलू ओकर दाह-संस्कार कऽ देने रहथि।
गाममे अही गपक चर्चा रहै। बचलू बुढ़ाकेँ बुझल छन्हि किछु आर गप। चिन्है छथि ओ ओहि लहाशक मनुक्खकेँ। नवका लोककेँ बहुत रास गप नै बुझल छै।
आनन्दाक लहाश..
-आनन्दा बड्ड नीक रहै। बुझनुक। ओकर बचिया सभ सभटा सुखितगर घरमे छै..बेटा सेहो विद्वान। मिलू, आनन्दाक वर सेहो उद्भट..श्रीकर मीमांसकक पुत्र..। मुदा कहियो मिलू आकि आनन्दा कोनो खगतामे ककरो आगाँ हाथ नै पसारने छथि।
बचलू सेहो आब बूढ़ भऽ गेल छथि, झुनकुट बूढ़। हिनकासँ पैघ मात्र मिलू छथिन्ह। लोक सभ दुनू गोटेकेँ बुढ़ा कहि बजबै छन्हि।
आ एहि बचलू बुढ़ाकेँ बुझल छन्हि ढेर रास गप।
.....
मिलू आ श्रीकरक वार्तालाप। किछु बुझिऐ आ किछु नै।
-मिलू। भामतीमे वाचस्पति कहै छथि जे अविद्या जीवपर आश्रित अछि आ विषय बनि गेल अछि। आत्मसाक्षात्कार लेल कोन विधि स्वीकार करब? असत्य कथूक कारण कोना भऽ सकत? कोनो बौस्तुक सत्ता ओकरा सत्य कोना बना देत, त्रिकालमे ओकर उपस्थिति कोना सिद्ध कऽ सकत? जे बौस्तु नै तँ सत्य अछि आ नहिये असत्य आ नै अछि एहि दुनूक युग्मरूप; सैह अछि अनिर्वाच्य। बिना कोनो वस्तु आ ओकर ज्ञान रखनिहारक शून्यक अवधारणा कोना बूझऽमे आओत?
-मिलू। कुमारिल कहै छथि आत्मा चैतन्य जड़ अछि, जागलमे बोध आ सूतलमे बोधरहित।
-मिलू। भामतीमे वाचस्पति कहै छथि जे आत्मसाक्षात्कारसँ रहित शास्त्रमे कुशल व्यक्ति सर-समाजसँ पशुवत व्यवहार करैत छथि, लाठी लैत अबैत व्यक्तिकेँ देखि भागि जाइ छथि, घास लैत अबैत व्यक्तिकेँ देखि लग जाइत छथि। माने डरसँ घबड़ाइ छथि।
“आत्मसाक्षात्कारसँ रहित शास्त्रमे कुशल व्यक्ति सर-समाजसँ पशुवत व्यवहार करैत छथि, लाठी लैत अबैत व्यक्तिकेँ देखि भागि जाइ छथि, घास लैत अबैत व्यक्तिकेँ देखि लग जाइत छथि। माने डरसँ घबड़ाइ छथि।” ई गप मुदा सरिया कऽ बूझबामे आएल रहए हमरा।
....
आमक मास रहै।
बानर आ बनगदहा खेत सभकेँ धांगने अछि आ पारा बारीकेँ।
“सभटा नाश कऽ देलकै बचलू। रातिमे तँ नञि सुझै छै। भोरे-भोर कलम जा कऽ देखै छी। बनगदहा सभटा फसिल खा लेलक आब ई बानर आमक पाछाँ लागल अछि।”
हमरा बुझल अछि जे आमक मासमे बानर आ बनगदहा ओहि बरख एक्के संग आएल छलै।
आमेक मास रहै। से मिलू ओगरबाहीमे लागत आब। आमक टिकुला पैघ भऽ रहल छै। मचान बान्हबाक रहै मिलूकेँ। हमहूँ संगमे रहियै। बाँस काटि कऽ अबैत रही।
डबरा कात दऽ कऽ अबि रहल छलहुँ। भोरहरबा छल। अकास मध्य लाल रेख कनेक पिरौँछ भेल बुझना गेल छल।
-लीख दऽ कऽ चलू बचलू।
खेतक बीचमे लीख देने आगाँ बढ़ऽ लागलहुँ।
तखने हम शोणित देखलहुँ। हमर देह शोनित देखि सर्द भऽ गेल।
मुदा निशाँस छोड़लहुँ। बाँसक तीक्ष्ण पात एकटा बालिकाक हाथ आ मुँहकेँ नोछड़ैत गेल रहै। मिलूक बाँसक नोछाड़ ओकरा लागल रहै।
मिलू हाथसँ बाँस फेकि कऽ ओहि बालिका लग चलि गेल छल।
नोराएल आँखिक ओहि बालिकाक शोणित पोछि मिलू ओकर नोछारपर माटि रगड़ि देने रहै।
-की कऽ रहल छी।
-शोनित बन्न भऽ जाएत।
बालिका लीखपर आगाँ दौगि गेल छलीह।
-की नाम छी अहाँक।
-आनन्दा।
-कोन गामक छी।
-अही गामक।
-अही गामक?
हम दुनू गोटे संगे बाजल रही।
हँ, आनन्दा नाम रहै ओकर। आ मिलूक पहिल भेँट वैह रहै।
...
मचानो बन्हा गेल रहए। मुदा आनन्दा फेर नै भेटल रहए।
मिलू पुछैत रहए।
-कोन टोलक छी ओ। नहिये मिसरटोलीक अछि, नहिये पछिमाटोलीक आ नहिये ठकुरटोलीक।
-डोमासीक रहितए तँ हम चिन्हिते रहितिऐ।
-तखन कोना अछि ओ अपन गामक। आ अपन गामक अछि तँ आइ धरि भेँट किए नै भेल रहए ओकरासँ।
मुदा बिच्चेमे संयोग भेल छल। मिलूक टोलमे फुदे भाइक बेटाक उपनयन रहै। बँसकट्टी दिन पिपहीबलाकेँ बजबैले हम गामक बाहर चर्मकार टोल गेल रही।
-हिरू भाइ, हिरुआ भाइ।
-आबै छथि।
कोनो बालिकाक अबाज आएल रहए। अबाज चिन्हल सन।
-अहाँ के छी।
-हम हिरूक बेटी। की काज अछि?
-पिपही लऽ कऽ एखन धरि अहाँक बाबू नै पहुँचल छथि। बजबैले आएल छियन्हि।
-तही ओरियानमे लागल छथि।
-अहाँक नाम की छी?
तखने टाट परक लत्तीकेँ हँटबैत वैह बालिका सोझाँ आबि गेलि।
-हम आनन्दा। हम अहाँकेँ चीन्हि गेल रही। अहाँक की नाम छी?
हम तँ सर्द भेल जाइत रही। मुदा उत्तर देबाके छल।
-बचलू।
-आ अहाँक संगीक।
-मिलू, पंडित श्रीकरक बेटा।
मिलूक पिताक नाम सेहो हम आनन्दाकेँ बता देलिऐ। पुछने तँ नै छलि ओ, मुदा नै जानि किएक..कहि देलिऐ।
तखने हिरुआ पिपही लेने आबि गेल रहथि। हुनका संगे हम टोलपर आबि गेलहुँ।
रस्तामे हिरुआकेँ पुछलियन्हि- आनन्दा अहाँक बेटी छथि। मुदा कहियो देखलियन्हि नै।
-मामागाममे बेशी दिन रहै छलै। मुदा आब चेतनगर भऽ गेल छै। से गाम लऽ अनने छिऐ।
-फेर मामागाम कहिया जएतीह।
-नञि, आब ओ चेतनगर भऽ गेल अछि। आब संगे रहत।
पंडितजीक बेटा मिलू, हमर संगी मिलू, ई गप सुनि की होएतैक ओकरा मोनपर। कैक दिनसँ ओकर पुछारी कऽ रहल छल। हम सोचने रही जे भने मामागाम चलि जाए आनन्दा आ कनेक दिनमे मिलूक पुछारीसँ हम बाँचि जाएब।
मुदा आब तँ आनन्दा गामेमे रहत आ पंडित श्रीकरक बेटा मिलू..
धुर..हमहीं उनटा-पुनटा सोचि लेने छी। ओहिना दू-चारि बेर मिलू आनन्दाक विषयमे पुछारी केने अछि। तकर माने ई थोड़बेक भेलै जे..
मुदा जे सैह भेलै तखन ?..
पंडितक बेटा आ चर्मकारक बेटी..
पंडित श्रीकर मानताह?..गौआँ घरुआ मानत?
धुर। फेर हम उनटा-पुनटा सोचि रहल छी। पिपही बाजए लागल रहए आ लीखपर देने हम आ मिलू, भरि टोलक स्त्रीगण-पुरुषक संगे बँसबिट्टी पहुँचि गेल रही। रस्तामे ओहि स्थलकेँ अकानने रही। मिलू आ आनन्दाक पहिल मिलनक स्थलकेँ- कोनो अबाज लागल अबैत..मात्र संगीत..स्वर नै।
बरुआ बाँस सभपर थप्पा दऽ देने रहै आ सभ बाँस कटनाइ शुरू कऽ देने रहथि। मड़बठट्ठी आइये छै। घामे-पसीने भेने कनेक मोन तोषित भेल। कन्हापर बाँस लेने हम आ मिलू ओही रस्ते बिदा भेल रही..ओही लीख देने।
…
मुदा मिलू हमरा सदिखन टोकारा देमए लागल। कारण कोनो काज हम एतेक देरीसँ नञि केने रहिऐ। ओ हमर राम रहए आ हम ओकर हनुमान।
मचानपर एहिना एक दिन हम मिलूकेँ कहि देलिऐ-
-मिलू, बिसरि जो ओकरा। कथी लेल बदनामी करबिहीं ओकर। हिरुआक बेटी छिऐ आनन्दा। ओना तोहर नाम हमरासँ ओ पुछलक तँ हम तोहर नाम आ तोहर पिताजीक नाम सेहो कहि देलिऐ।
-हमर पिताजीक नाम ओ पुछने रहौ?
-नै पुछने रहए। मुदा..
-तखन किए कहलहीं?
-आइ ने काल्हि तँ पता लागबे करतै..
-जहिया लगितै तहिया लगितै..आब ओ हमरासँ कटत..हमर मेहनति तूँ बढ़ा देलेँ..
-कोन मेहनति। तूँ पंडित श्रीकरक बेटा आ ओ हिरुआ चर्मकारक बेटी। कथीले बदनामी करबिहीं ओकर।
-बियाह करबै रौ। बदनामी किए करबै।
-ककरा ठकै छिहीं ?
-ककरो नै रौ।
एहिना अनचोक्केमे निर्णय लैत छल मिलू। श्रीकर मीमांसकक बेटा मिलू नैय्यायिक। ओकरा घरमे तालपत्र सभ पसरल रहैत देखने छलिऐ। से भरोस नै भऽ रहल छल।
-गाममे कहियो देखलिऐ नै ओकरा।
-तूँ गाममे रहलेँ कहिया। गुरुजीक पाठशालासँ पौरुकेँ तँ आएल छेँ।
-मुदा तूँहीं कोन देखने रहीं।
-मामा गाम रहै छल ओ।
-फेर मामा गाम घुरि कऽ तँ नै चलि जाएत।
-नै, से पुछि लेलिऐ। आब गामेमे रहत।
पौरुकाँ गामेमे मिलूक माएक देहान्त भऽ गेल छलन्हि।
श्रीकर मीमांसक सेहो खटबताह सन भऽ गेल छथि- ई गप हुनकर टोलबैय्या सभ करैत छल। तालपत्र सभक परिरक्षण कोना हएत एहि सिंह राशिमे? यैह चिन्ता रहन्हि श्रीकरक, आ तेँ ओ खटबताह सन करए लागल रहथि.. ईहो गप हुनकर टोलबैय्या सभ करैत छल।
...
हिर्र..हिर्र…हिर्र....
डोमासीसँ सूगरक पाछू हम आ मिलू हिर्र-हिर्र करैत चर्मकार टोल पहुँचि जाइ छी। आनन्दा मुदा सोझाँमे भेटि गेलीह। सुग्गर संगे हम आगाँ बढ़ि जाइ छी। घुमै छी तँ आनन्दा आ मिलूक गप सुनैले कान पाथै छी।
हिर्र..हिर्र
एहि बेर आनन्दा हिर्र कहैत अछि आ हम मुस्की दैत सूगरक आगाँ बढ़ि जाइ छी।
ई घटना कैक बेर भेल आ ई गप सगरे पसरि गेल। हिरू कताक बेर हमरा लग आएल रहथि।
हीरू उद्वेलित रहए लागल रहथि। हीरूक पत्नी बेटीक भाग्यक लेल गोहारि करए लगलीह।
कए कोस माँ मन्दिलबा
कए कोस लुकेसरी मन्दिलबा
कए कोस पड़ल दोहाइ
कनी तकबै हे माइ
कए कोस पड़ल दोहाइ
कनी तकबै हे माइ
दुइ कोस मन्दिलबा
चारि कोस लुकेसरी मन्दिलबा
पाँचे कोस पड़ल दोहाइ
कनी तकबै हे माइ
पाँचे कोस पड़ल दोहाइ
कोन फूल माँ मन्दिलबा
कोन फूल बन्दी मन्दिलबा
कोन फूल पर पड़ल दोहाइ
कनी तकबै हे माइ
कोन फूल पर पड़ल दोहाइ
कनी तकबै हे माइ
ऐली फूल माँ मन्दिलबा
बेली फूल लुकेसरी मन्दिलबा
गेन्दे फूल पड़ल दोहाइ
कनी तकबै हे माइ
गेन्दे फूल पड़ल दोहाइ
कनी तकबै हे माइ
.........
हिरू डोमासी आबए लागल रहथि।
-की हेतै, कोना हेतै।
-झुट्ठे..
हम गछलियन्हि जे हम हिरु संगे श्रीकर पंडित लग जाएब।
आ हम हिरूकेँ श्रीकर मीमांसक लग लऽ गेल रहियन्हि। श्रीकरक पत्नीक मृत्यु गत बरखक सिंह राशिक बाद भऽ गेल छलन्हि। आ तकर बाद हिरू मीमांसक खटबताह भऽ गेल छथि- लोक कहैत छलन्हि। लोक के? वैह टोलबैय्या सभ। गामक लोक, परोपट्टाक विद्वान लोक सभ तँ बड्ड इज्जत दै छलन्हि हुनका। आँखिक देखल गप कहै छी..
“आउ बचलू। हिरू, आउ बैसू..। ”- गुम्म भऽ जाइत छथि श्रीकर। पत्नीक मृत्युक बाद एहिना, रहैत रहथि, रहैत रहथि आकि गुम्म भऽ जाइत रहथि।
“कक्का, आँगन सुन्न रहैत अछि। कतेक दिन एना रहत। मिलूक बियाह किए नै करा दै छियन्हि”?
“मिलू तँ बियाह ठीक कऽ लेने छथि”।
“कत्तऽ?” -हम घबड़ाइत पुछै छियन्हि। हिरू हमरा दिस निश्चिन्त भावसँ देखै छथि।
“आनन्दासँ, समधि हीरू तँ अहाँक संग आएल छथिये।”
हाय रे श्रीकर पंडित।
आ बाह रे मिलू। पहिनहिये बापकेँ पटिया लेने छल। मुदा बान्हपर जाइत कोनो टोलबैय्याक कान एहि गपकेँ अकानि लेने छल।
हम सभ बैसले रही आकि ओ किछु आर गोटेकेँ लऽ कऽ दलानपर जुमि गेल छल। श्रीकर मीमांसकसँ हुनकर सभक शास्त्रार्थ शुरू भेल। शब्दक काट शब्दसँ।
“श्रीकर, अहाँ कोन कोटिक अधम काज कऽ रहल छी”।
“कोन अधम काज”।
“छोट-पैघक कोनो विचार नै रहल अहाँकेँ मीमांसक?”
“विद्वान् जन। ई छोट-पैघ की छिऐ? मात्र शब्द। एहि शब्दकेँ सुनलाक पश्चात् ओकर शब्दार्थ अहाँक माथमे एक वा दोसर तरहेँ ढुकि गेल अछि। पद बना कऽ ओहिमे अपन स्वार्थ मिज्झर कऽ...”।
“माने छोट-पैघ अछि शब्दार्थ मात्र। आ तकर विश्लेषण जे पद बना कऽ केलहुँ से भऽ गेल स्वार्थपरक”।
“विश्वास नै होए तँ ओहि पदमे सँ स्वार्थक समर्पण कऽ कए देखू। सभ भ्रम भागि जाएत”।
“माने अहाँ मिलू आ आनन्दाक बियाह करेबाले अडिग छी”।
“विद्वान् जन। रस्सीकेँ साँप हम अही द्वारे बुझै छी जे दुनूक पृथक अस्तित्व छै। आँखि घोकचा कऽ दूटा चन्द्रमा देखै छी तँ तखनो अकाशक दूटा वास्तविक भागमे चन्द्रमाकेँ प्रत्यारोपित करै छी। भ्रमक कारण विषय नै संसर्ग छै, ओना उद्देश्य आ विधेय दुनू सत्य छै। आ एतए सभ विषयक ज्ञान सेहो आत्माक ज्ञान नै दऽ सकैए। आत्माक विचारसँ अहंवृत्ति- अपन विषयक तथ्यक बोध एहिसँ होइत अछि। आत्मा ज्ञानक कर्ता आ कर्म दुनू अछि। पदार्थक अर्थ संसर्गसँ भेटैत अछि। शब्द सुनलाक बाद ओकर अर्थ अनुमानसँ लग होइत अछि”।
“अहाँ शब्दक भ्रम उत्पन्न कऽ रहल छी। हम सभ एहिमे मिलू आ आनन्दाक बियाहक अहाँक इच्छा देखै छी”।
“संकल्प भेल इच्छा आ तकर पूर्ति नै हो से भेल द्वेष”।
“तँ ई हम सभ द्वेषवश कहि रहल छी। अहाँक नजरिमे जातिक कोनो महत्व नै?”
“देखू, आनन्दा सर्वगुणसम्पन्न छथि आ हुनकर आ हमर एक जाति अछि आ से अछि अनुवृत्त आ सर्वलोक प्रत्यक्ष। ओ हमर धरोहरक रक्षण कऽ सकतीह, से हमर विश्वास अछि। आ ई हमर निर्णय अछि”।
“आ ई हमर निर्णय अछि।”- ई शब्द हमर आ हिरूक कानमे एक्के बेर नै पैसल रहए। हम तँ श्रीकर आ मिलूकेँ चिन्हैत रहियन्हि, एहिना अनचोक्के निर्णय सुनबाक अभ्यासी भऽ गेल रही। मुदा हिरु कनेक कालक बाद एहि शब्द सभक प्रतिध्वनि सुनलन्हि जेना। हुनकर अचम्भित नजरि हमरा दिस घुमि गेल छलन्हि।
फेर श्रीकर मीमांसक ओहि शास्त्रार्थी सभमेसँ एक ज्योतिषी दिस आंगुर देखबै छथि-
“ज्योतिषीजी, अहाँ एकटा नीक दिन ताकू। अही शुद्धमे ई पावन विवाह सम्पन्न भऽ जाए। सिंह राशि आबैबला छै, ओहिसँ पूर्व। किनको कोनो आपत्ति?”
सभ माथ झुका ठाढ़ भऽ जाइ छथि। श्रीकर मीमांसकक विरोधमे के ठाढ़ होएत?
“हम सभ तँ अहाँकेँ बुझबए लेल आएल छलहुँ। मुदा जखन अहाँ निर्णय लैये लेने छी तखन...।”
मीमांसकजीक हाथ उठै छन्हि आ सभ फेर शान्त भऽ जाइ छथि।
हम आ हीरू सेहो ओतएसँ बिदा भऽ जाइ छी।
हीरू निसाँस लेने रहथि, से हम अनुभव केने रही।
...
ई नै जे कोनो आर बाधा नै आएल।
मुदा ओ खटबताह विद्वान तँ छले। से आनन्दा हुनकर पुतोहु बनि गेलीह। आ हुनक छुअल पानि हमर टोल आकि मिलूक टोल मात्र नै सौँसे परोपट्टाक विद्वानक बीचमे चलए लागल।
.....
आनन्दाक नैहरमे विवाह सम्पन्न भेल छल। ओतुक्का गीतनाद हम सुनने रही, उल्लासपूर्ण, एखनो मोन अछि-
पर्वत ऊपर भमरा जे सूतल,
मालिन बेटी सूतल फुलवारि हे
उठू मालिन राखू गिरिमल हार हे
पर्वत ऊपर भमरा जे सूतल,
मालिन बेटी सूतल फुलवारि हे
उठू मालिन राखू गिरिमल हार हे
कोन फूल ओढ़ब लुकेसरि के
कोन फूल पहिरन
कोन फूल बान्धिके सिंगार हे
उठू मालिन राखू गिरिमल हार हे
बेली फूल ओढ़ब बन्दी
चमेली फूल पहिरन
अरहुल फूल लुकेसरि के सिंगार हे
उठू मालिन गाँथू गिरिमल हार हे
उठू मालिन गाँथू गिरिमल हार हे
....
श्रीकर मीमांसक आनन्दाकेँ तालपत्र सभक परिरक्षणक भार दऽ निश्चिन्त भऽ गेल रहथि। पत्नीक मृत्युक बाद बेचारे आशंकित रहथि।
दैवीय हस्तक्षेप, आनन्दा जेना ओहि तालपत्र सभक परिरक्षण लेल आएल रहथि हुनकर घर। अनचोक्के..
मिलू कहि देलक हमरा जे कोना ओ श्रीकर पंडितकेँ पटिया लेने रहए। ब्राह्मणक बेटी सराइ कटोरा आ माटिक महादेव बनबैत रहत आ तालपत्र सभमे घून लागि जाएत..
नै घून लागए देथिन तालपत्र सभमे, आनन्दा आएत एहि घर। श्रीकर मीमांसक निर्णय कऽ लेने रहथि।
मिलू तँ जेना जीवन भरि अपन लेल एहि निर्णयक प्रति कृतज्ञ छलाह।
श्रीकरक आयु जेना बढ़ि गेल छलन्हि। श्रीकर आ आनन्दाक मध्य गप होइते रहै छल ओहि घरमे।
आनन्दा बजिते रहै छलीह आ गबिते रहै छलीह।
बारहे बरिस जब बीतल तेरहम चढ़ि गेल हे
बारहे बरिस जब बीतल तेरह चहरि गेल हे
ललना सासु मोरा कहथिन बघिनियाँ
बघिनियाँ घरसे निकालब हे
ललना सासु मोरा कहथिन बघिनियाँ
बघिनियाँ घरसे निकालब हे
अंगना जे बाहर तोहि छलखिन रिनियाँ गे
ललना गे आनि दियौ आक धथूर फर पीसि हम पीयब रे
ललना रे आनी दियौ आक धथूर फर पीसि हम पीयब रे
बहर से आओल बालुम पलंग चढ़ि बैसल रे
बहर से आओल बालुम पलंग चढ़ि बैसल रे
ललना रे कहि दियौ दिल केर बात की तब माहुर पीयब रे
ललना रे कहि दियौ दिल केर बात की तब माहुर पीयब रे
बारह हे बरिस जब बीतल तेरह चहरि गेल रे
ललना रे सासु मोरा कहथिन बघिनियाँ
बघिनिया घरसे निकालब रे
सासु मोरा मारथिन अनूप धय ननदो ठुनुक धय रे
सासु मोरा मारथि अनूप धय ननदो ठुनुक धय रे
ललना रे गोटनो खुशी घर जाओल सभ धन हमरे हेतै हे
ललना रे गोटनऽ खुशी घर जाओल सभ धन हमरे हेतै हे
चुप रहू, चुप रहू धनी की तोहीँ महधनी छिअ हे
चुप रहू, चुप रहू धनी की तोहीँ महधनी छिअ हे
धनी हे करबै हे तुलसी के जाग, की धन सभ लुटा देबऽ हे
ललना हे करबै मे पोखरि के जाग, की सभ धन लुटाएब हे
श्रीकर मीमांसक हँसी करथिन- आनन्दा, अहाँकेँ तँ सासु अछि नै, तखन ओ बेचारी अहाँकेँ बघिनियाँ कोना कहतीह?
-तेँ ने गबै छी, सभ चीज तँ भरल-पूरल मुदा..।
आँखि नोरा गेल छलन्हि आनन्दाक। हमरा अखनो मोन अछि।
-हम अहाँकेँ दुःख देलहुँ ई गप कहि कऽ।
-कोन दुःख? सासु नै छथि तँ ससुर तँ छथि।
श्रीकरकेँ प्रसन्न देखि मिलूकेँ आत्मतोष होइन्ह।
.......
आ श्रीकर मीमांसकक मृत्युक बादो आनन्दा तालपत्र सभमे जान फुकैत रहैत छलीह।
फेर मिलूकेँ दूटा बेटी भेलन्हि वल्लभा आ मेधा।
आनन्दाक खुशी हम देखने छी। नैहर गेल रहथि ओ। ओतहि दुनू जौँआ बेटी भेल छलन्हि-
लाल परी हे गुलाब परी
लाल परी हे गुलाब परी
हे गगनपर नाचत इन्द्र परी
हे गुलाबपर नाचत इन्द्र परी
आ फेर भेलन्हि बेटा। पैघ भेलापर बेटा मेघकेँ पढ़बा लेल बनारस पठेने रहथि मिलू।
आ दिन बितैत गेल, बेटी सभ पैघ भेलन्हि आ दुनू बेटी, मेधा आ वल्लभाक बियाह दान कऽ निश्चिन्त भऽ गेल छलाह मिलू।
बेटाक परवरिश आ बियाह दान सेहो केलन्हि। मेघ बनारसमे पाठन करए लगलाह। मेघ, मेधा आ वल्लभा तीनू गोटे सालमे एक मास आबथि धरि अवश्य।
लोक बिसरि गेल मारते रास गप सभ।
II
भामती प्रस्थानम्
आनन्दा मिलूक पिताजीक एहि तालपत्र सभक परिरक्षण मनोयोगसँ कऽ रहल छथि। कड़गर रौद, मिलूकेँ ओहिना मोन छन्हि।
मिलू संग जिनगी बीति गेलन्हि आनन्दाक। आ आब जखन ओ नै छथि तखन मिलूक जीवनक परिरक्षण कोना होएत।.. मिलू प्रवचनक बीचमे कतहु भँसिया जाइ छथि।
प्रवचन चलि रहल अछि। मिलू गरुड़ पुराण नै सुनताह। मिलू मंडनक ब्रह्मसिद्धि सुनताह, वाचस्पतिक भामती सुनताह, जे सुनबो करताह तँ। जँ बेटी सभक जिद्द छन्हिये तँ आत्मा विषयपर कुमारिलक दर्शन सुनताह। आ सैह प्रवचन चलि रहल अछि।
भ्रम। शब्दक भ्रम। कहैत रहथि श्रीकर मारते रास गप शब्दशास्त्रम् पर। भामती प्रस्थानम् पर। शब्दक अर्थ हम गढ़ि लैत छी। आ फेर भ्रम शुरू भऽ जाइत अछि।
-गुरुजी। हम पत्नीक मृत्युक बाद घोर निराशामे छी। की छिऐ ई जीवन। कतए होएत आनन्दा।
- मिलू। धीरज राखू। ब्रह्मसिद्धिक हमर ई पाठ अहाँक सभ भ्रमक निवारण करत। ब्रह्मसिद्धिमे चारि काण्ड छै। ब्रह्म, तर्क, नियोग आ सिद्धि काण्ड। ब्रह्मकाण्डमे ब्रह्मक रूपपर, तर्ककाण्डमे प्रमाणपर, नियोगकाण्डमे जीवक मुक्तिपर आ सिद्धिकाण्डमे उपनिषदक वाक्यक प्रमाणपर विवेचन अछि।
- मिलू। मुक्ति ज्ञानसँ पृथक् कोनो बौस्तु नै अछि। मुक्ति स्वयं ज्ञान भेल। मानवक क्षुद्र बुद्धिक कतहु उपेक्षा मंडन नै केने छथि। कर्मक महत्व ओ बुझैत छथि। मुदा ताहिटा सँ मुक्ति नै भेटत। स्फोटकेँ ध्वनि-शब्दक रूपमे अर्थ दैत मंडन देखलन्हि। से शंकरसँ ओ एहि अर्थेँ भिन्न छथि जे एहि स्फोटक तादात्म्य ओ बनबैत छथि मुदा शंकर ब्रह्मसँ कम कोनो तादात्म्य नै मानै छथि। से मंडन शंकरसँ बेशी शुद्ध अद्वैतवादी भेलाह।
-मिलू। मंडन क्षमता आ अक्षमताक एक संग भेनाइकेँ विरोधी तत्व नै मानैत छथि। ई कखनो अर्थक्रियाकृत भेद होइत अछि, मुदा ओ भेद मूल तत्व कोना भऽ गेल। से ई ब्रह्म सभ भेदमे रहलोपर सभ काज कऽ सकैए।
-देखू। वाचस्पतिक भामती प्रस्थानक विचार मंडन मिश्रक विचारसँ मेल खाइत अछि। मंडन मिश्रक ब्रह्मसिद्धिपर वाचस्पति तत्वसमीक्षा लिखने छथि। ओना तत्वसमीक्षा आब उपलब्ध नै छै।
-तखन तत्व समीक्षाक चर्चा कोना आएल।
-वाचस्पतिक भामतीमे एकर चर्चा छै।
-मुदा मंडनक विचार जानबासँ पूर्व हमरा मोनमे आबि रहल अछि जे जखन ओ शंकराचार्यसँ हारि गेलाह तखन हुनकर हारल सिद्धान्तक पारायणसँ हमरा मोनकेँ कोना शान्ति भेटत।
-देखियौ, मंडन हारि गेल छलाह तकर प्रमाण मंडनक लेखनीमे नै अछि। मंडन स्फोटवादक समर्थक रहथि, मुदा शंकराचार्य स्फोटवादक खण्डन करैत छथि। मंडन कुमारिल भट्टक विपरीत ख्यातिक समर्थक रहथि, मुदा शंकराचार्यक जाहि शिष्य सुरेश्वराचार्यकेँ लोक मंडन मिश्र बुझै छथि ओ एकर खण्डन करै छथि।
-से तँ ठीके। मंडन हारि गेल रहितथि तँ हुनकर दर्शन शंकराचार्यक अनुकरण करितन्हि।
-आब कहू जे जाहि सुरेश्वराचार्यकेँ शंकराचार्य श्रृंगेरी मठक मठाधीश बनेलन्हि से अविद्याक दू तरहक हेबाक विरोधी छथि मुदा मंडन अपन ग्रन्थ ब्रह्मसिद्धिमे अग्रहण आ अन्यथाग्रहण नामसँ अविद्याक दूटा रूप कहने छथि। मंडन जीवकेँ अविद्याक आश्रय आ ब्रह्मकेँ अविद्याक विषय कहै छथि मुदा सुरेश्वराचार्य से नै मानै छथि। शंकराचार्यक विचारक मंडन विरोधी छथि मुदा सुरेश्वराचार्य हुनकर मतक समर्थनमे छथि।
.......
बानर आ बनगदहा खेत सभकेँ धांगने अछि आ पारा बारीकेँ। आब हमरा दुआरे गामक लोक महीस पोसनाइ तँ नै छोड़ि देत। बानर आ बनगदहा बड्ड नोकसान कऽ रहल अछि।
“चारिटा बानर कलममे अछि। धऽ कऽ आम सभकेँ दकड़ि देलक। हम गेल रही। साँझ भऽ गेलै तँ आब सभटा बानर गाछक छिप्पी धऽ लेने अछि। साँझ धरि दुनू बापुत कलम ओगरने रही, झठहा मारि भगेलहुँ, मुदा तखन अहाँक कलम दिस चलि गेल”।–- हम मिलूकेँ हम कहै छियन्हि।
“सभटा नाश कऽ देलकै बचलू। रातिमे तँ नञि सुझै छै। भोरे-भोर कलम जा कऽ देखै छी। बनगदहा सभटा फसिल खा लेलक आब ई बानर आमक पाछाँ लागल अछि। करऽ दियौ जखन...”।
“बनगदहा सभ तँ साफ कऽ उपटि गेल छलै। नै जानि फेर कत्तऽ सँ आबि गेल छै। गजपटहा गाममे जाग भेल छलै, ओम्हरेसँ राता-राती धार टपा दै गेल छै”।
“से नै छै। ई बनगदहा सभ धारमे भसिया कऽ नेपाल दिसनसँ आएल छै। आबऽ दियौ जखन...”।
“हम बानर सभ दिया कहने रही”।
“से हेतै”।
“हेतै भाइज, तखन जाइ छी”। हमरा बुझल अछि जे आमक मासमे बानर आ बनगदहा ओहि बरख एक्के संग निपत्ता भऽ गेल रहै जाहि बरख आनन्दा आ मिलूक भेँट भेल रहै। आ आनन्दाक गेलाक बाद बानर आ बनगदहा नै जानि कत्तऽ सँ फेर आबि गेल छै, आनन्दाक मृत्युक पन्द्रहो दिन नै बीतल छै...
.......
बचलू गेलाह आ मिलूक कपारपर चिन्ताक मोट कएकटा रेख ऊपर नीचाँ होमए लगलन्हि, हिलकोरक तरंग सन, एक दोसरापर आच्छादित होइत, पुरान तरंग नव बनैत आ बढ़ैत जाइत। अंगनामे सोर करै छथि। “बुच्ची, बुचिया। जयकर आ विश्वनाथ आइ गाछी गेल रहए। आबि गेल अछि ने दुनू गोड़े। सुनलिऐ नै जे बानर सभक उपद्रव भऽ गेल छै। काल्हिसँ नै जाइ जाएत गाछी, से कहि दियौ। आइ बानर सभ कलम आएल छल, से कहबो नै केलहुँ। कहिये कऽ की होएत जखन...”।
“कहि तँ रहल छलहुँ बाबूजी मुदा अहाँ तँ अपने धुनमे रहै छी, बाजैत मुँह दुखा गेल तँ चुप रहि गेलहुँ”।
हँ, धुनिमे तँ छथिये मिलू। ई आम सेहो आनन्दाक मृत्युक बाद पकनाइ शुरू भऽ गेल अछि। आ एतेक दिनुका बाद फेर ई बानर आ बनगदहा कोन गप मोन पारबा लेल फेरसँ जुमि आएल अछि।
...
जयकरक माए वल्लभा आ विश्वनाथक माए मेधा। दुनू बहीन कतेक दिनपर आएल छथि नैहर। कतेक दिनपर भेँट भेल छन्हि एक दोसरासँ। आनन्दाक दुनू बेटी आ दुनू जमाए आएल छथि। वल्लभाक पति विशो आ मेधाक पति कान्ह। मेघ अपन पत्नी आ बच्चा सभक संगे आएल छथि।
मिलू पत्नीकेँ आनन्दा कहि बजा रहल छथि। फेर मोन पड़ै छन्हि जे ओ आब कत्तऽ भेटतीह। फेर कत्तऽ छी वल्लभा, कत्तऽ छी मेधा, जयकर आ विश्वनाथ कतए छथि..सोर करए लागै छथि।
वल्लभा आ मेधा अबै छथि आ मिलू गीत गबए लगै छथि। आनन्दाक गीत। आनन्दा जे गबै छलीह वल्लभा आ मेधा लेल-
लाल परी हे गुलाब परी
लाल परी हे गुलाब परी
हे गगनपर नाचत इन्द्र परी
हे गुलाबपर नाचत इन्द्र परी
रकतमाला दुआरपर निरधन खड़ी
हे रकतमाला दुआरपर निरधन खड़ी
माँ हे निरधनकेँ धन यै देने परी
माँ हे निरधनकेँ धन जे देने परी
लाल परी हे गुलाब परी
माँ हे रकतमाला दुआरपर अन्धरा खड़ी
माँ हे अन्धराकेँ नयन दियौ जलदी
माँ हे अन्धराकेँ नयन दियौ जलदी
बाप आ दुनू बेटी भोकार पाड़ए लगै छथि।
...
-मिलू। आनन्दाक मृत्यु अहाँ लेल विपदा बनि आएल अछि। अहाँ ब्राह्मण जातिक आ आनन्दा चर्मकारिणी। मुदा दुनू गोटेक प्रेम अतुलनीय। हुनकर मृत्यु लेल दुःखी नै होउ। ब्रह्म बिना दुखक छथि। ब्रह्मक भावरूप आनन्द छियन्हि। से आनन्दा लेल अहाँक दुःखी होएब अनुचित। ब्रह्म द्रष्टा छथि। दृश्य तँ परिवर्तित होइत रहैए, ओहिसँ द्रष्टाकेँ कोन सरोकार। ई जगत-प्रपंच मात्र भ्रम नै अछि, एकर व्यावहारिक सत्ता तँ छै। मुदा ई व्यावहारिक सत्ता सत्य नै अछि।
-मिलू। चेतन आ अचेतनक बीच अन्तर छै मुदा से सत्य नै छै। जीवक कएकटा प्रकार छै, आ अविद्याक सेहो कएकटा प्रकार छै। अविद्या एकटा दोष भेल मुदा तकर आश्रय ब्रह्म कोना होएत, पूर्ण जीव कोना होएत। ओकर आश्रय होएत एकटा अपूर्ण जीव। अविद्या तखन सत्य नै अछि मुदा खूब असत्य सेहो नै अछि।
-मिलू। एहि अविद्याकेँ दूर करू आ तकरे मोक्ष कहल जाइत अछि। वैह मोक्ष जे आनन्दा प्राप्त केने छथि।
आ मिलूक मुखपर जेना शान्ति पसरि जाइ छन्हि।
........
मिलू जेना भेँट करबा लेल जा रहल छथि।
मोन पड़ि जाइ छन्हि आनन्दा संग प्रेमालाप।
-आनन्दा। अहाँसँ गप करैत-करैत हमरा कनीटा डर मोनमे आबि गेल अछि। पिताक सभसँ प्रधान कमजोरी छन्हि हुनकर तालपत्र सभक परिरक्षण। से ई सभ मोन राखू। पिता जे पुछताह जे ताल पत्रक परिरक्षण कोना होएत तँ कहबन्हि- पुस्तककेँ जलसँ तेलसँ आ स्थूल बन्धनसँ बचा कऽ। छाहरिमे सुखा कऽ। ५००-६०० पातक पोथी सभ। हम कोनो दिन देखा देब। एक पात एक हाथ नाम आ चारि आंगुर चाकर होइ छै। ऊपर आ नीचाँ काठक गत्ता लागल रहै छै। वाम भागमे छिद्र कऽ सुतरीसँ बान्हल रहै छै।
-पिता मानताह।
-नै मानताह किएक। ब्राह्मणक बेटीसँ बियाह कराबैक औकाति छन्हि? हम एक गोटेकेँ दू टाका बएना देने रहियै खेतिहर जमीन किनबा लेल। मुदा पिता जा कऽ बएना घुरा आनलन्हि। एक-एक दू-दू टाका जमा कऽ रहल छथि। ७०० टाका लड़कीबलाकेँ देताह तखन बेटाक विवाह हेतन्हि आ पाँजि बनतन्हि। आ से ब्राह्मणी अओतन्हि तँ तालपत्रक रक्षा करतन्हि?
मिलूक माएक मृत्युक बाद श्रीकर खटबताह भऽ गेल छलाह। टोलबैय्या सभ कहै छथि।
आ फेर बेमारी अएलै, प्लेग। गामक दूटा टोल उपटिये गेल, मिसरटोली आ पछिमाटोली। परोपट्टाक बहुत रास गाममे कतेक लोक मुइल से नै जानि।
मिलू पिताकेँ आनन्दासँ भेँट करा देलखिन्ह। श्रीकर तालपत्र परिरक्षणक ज्ञानसँ परिपूर्ण आनन्दामे नै जानि की देखि लेलन्हि।
मिलू जीति गेल। नैय्यायिक मिलू मीमांसक श्रीकरसँ जीति गेल आ मीमांसक श्रीकर अपन टोलबैय्या सभकेँ पराजित कऽ देलन्हि।
आ आनन्दा आ मिलूक विवाह सम्पन्न भेल।
मोन पड़ि जाइ छन्हि आनन्दा संग प्रेमालाप। मिलू जेना भेँट करबा लेल जा रहल छथि। आनन्दाक मृत्यु भऽ गेल अछि। बलानमे पएर पिछड़ि गेलन्हि आनन्दाक। ओहिना पिछड़ैक चिन्हासी देखबामे आबि रहल अछि।
मिलू ओहि चिन्हासीकेँ देखै छथि आ हुनकर मोन हुलसि जाइ छन्हि, पिछड़ि जाइ छथि भावनाक हिलकोरमे..
आनन्दा आ मिलूक एक दोसरासँ भेँट-घाँट बढ़ए लागल छल, खेत, कल्लम-गाछी, चौरी आ धारक कातक एहि स्थलपर। आ दुनू गोटे पिछड़ैत छलाह, खेतमे, कल्लम-गाछीमे, चौरीमे आ धारक कातमे सेहो।
धारमे फाँगैत नै छलाह मिलू। यएह ढलुआ पिच्छड़ स्थल जे आइ-काल्हिक छौड़ा सभ बनेने अछि, से मिलूक बनाओल अछि। एहिपर पोन रोपैत छलाह आ सुर्रसँ मिलू धारमे पानि कटैत आगाँ बढ़ि जाइत छलाह।
“हे, कने नै पिछड़ि कऽ तँ देखा।”
“से कोन बड़का गप भेलै।”
“देखा तखन ने बुझबै।”
आनन्दा अस्थिरसँ आगाँ बढ़बाक प्रयास करथि मुदा..हे.हे..हे..
नै रोकि सकलथि ओ अपनाकेँ, नहिये खेतमे, नहिये कल्लम-गाछीमे, नहिये चौरीमे आ नहिये एहि धारक कातमे..
आ की करए आएल होएतीह आनन्दा एतए..जे पिछड़ि गेलीह आ डूमि गेलीह..
कोनो स्मृतिकेँ मोन पड़बा लेल आएल होएतीह..
-
हँ आनन्दा आएल अछि बचलू। देखियौ ई गीत सुनू-
घर पछुवरबामे अरहुल फूल गछिया हे
फरे-फूले लुबुधल गाछ हे
उतरे राजसए सुगा एक आओल
बैसल सूगा अरहुल फूल गाछ हे
फरबो ने खाइ छऽ सुगबा, फुलहो ने खाइ छऽ हे
डाढ़ि-पाति केलक कचून हे
फुलबो ने खाइ छऽ सुगबा, फरहु ने खाइ छऽ हे
डाढ़ि-पाति केलक कचून हे
घर पछुवरबामे बसै सर नढ़िआ हे
बैसल सूगा दिअ ने बझाइ हे
एकसर जोड़ल सोनरिया
दुइसर जोड़ल हे
तेसर सर सूगा उड़ि जाइ हे
सुगबो ने छिऐ भगतिया
तितिरो ने छिऐ
येहो छिऐ गोरैय्या के बाहान हे
-भाइ अहाँ ई गीत नै सुनि पाबि रहल छी की?
-भाइ सुनि रहल छी। देखियो रहल छी। आनन्दा भौजी छथि।
जहिया ओ मुइल छलीह तहियो सुनने रही- वएह रहथि- गाबै रहथि-
लुकेसरी अँगना चानन घन गछिया
तहि तर कोइली घऽमचान हे
-शब्द भ्रम नै छल ओ।
माँछ-मौस आ सत्यनारायण पूजाक बाद अगिले दिनक गप अछि। ने चानन गाछ कटेने रहथि आ ने अँगना बेढ़ने रहथि आनन्दा।
दोसर दिन ओहि चानन गाछक नीचाँ चर्मकारटोलमे गौआँ सभ दुनू गोटेक लहाश देखलन्हि। आ ईहो शब्द गगनमे पसरि गेल, सौँसे गौँआ सुनलक- आनन्दाक अबाजमे-
जाहे बोन जेबऽ कोइली रुनझुनु बालम
रहि जेतऽ रकतमाला के निशान हे
शब्द भ्रम नै छल ओ।
(ई कथा “शब्दशास्त्रम्” श्री उमेश मंडल गाम-बेरमा लेल।)
Sunday, 25 March 2012
कंप्रेस्ड फाईल
आ विधिपूर्वक निमहि जाए
तैयो फलक गारंटी के देत
आ विधिए एकटा छैक की
तें रस्तो अपन अपन
जेकरा जइ मे संतोष
कहबा सुनबा बतेबा
गेबा गुणबा क ओते विधि
जत्ते धरती पर मूड़ी
आ कखनो त' एकेटा मूड़ी
तैयो दस रंगक कूड़ी
खने खन बदलै रंग
की ढ़ंग कोन बेढ़ंग
गणितक सब सवाल
उदाहरणे सँ हल होइत छैक की
आ यदि होइतो होए
तखन सब शंभूए बाबू
सन गणितभट्ट
होइ तखन ने
आ किछु फाईल कखनो ने
पूरा होइत छैक
आजीवन अपूर्ण
कखनो कंप्रेस्ड
कखनो रिज्यूमक मांग
आ सब फाईल मे
रिज्यूमक क्षमता नइ होइत छैक
Friday, 23 March 2012
गजल
भीड़ मे जीबै छी तेँ भीड़ के बचेनाइ हमर अछिकार अछि , हम बनियाँ छी सए कमा लेब , दस छुटि गेल कोनो दुख नै ,
सबल त' बढ़बे करतै ओकरा संग दिअ जे लचार अछि , माछक लोभ मे सड़ल माछ ल दुषित नै करब समाज के .
एक दाम मे बिकै बला ककरो जिनगी नै मीना बजार अछि , सब के सब सँ किछु-ने- किछु चाहत रहै छै छोट बाट पर ,
अहाँ एक बेर आबू हम दस बेर , इ हमर व्यबहार अछि , लड़ाइ क' देह जुनि तोड़ै जाउ , प्रेम क' दिल धरि पहुँचु यौ ,
"अमित" गिनती के फेरा मे नै पड़ू , सगरो अपने संसार अछि . . . । । वर्ण-23
अमित मिश्र
पहिल टिकुला
हर्षित मोन सुंघि मातल गंध ,
फूसिये कहै छी कोयलक गीत सुन' जाइ छलौ ,
सच कहौँ बढ़ैत टिकुलाक दर्शन कर' जाइ छलौँ ,
डाँढ़ि-पात लुबधल हरियर टिकुला ,
पैघ-छोट ,वाह! केहन रूप दैब रचला ,
पहिल टिकुला सँ चटनी थारी सजल ,
साल भरि के बाद मुँहक स्वाद बदलल ,
एखने सँ मीठ राजा लागि रहल ,
बम्बई मालदह छकि क' खेबै आश लागल ,
धन्य भेल जिनगी देख पहिल टिकुला ,
"अमित" रसालक ध्यान मे बनल बगुला . . . । ।
अमित मिश्र
Thursday, 22 March 2012
उदयनाचार्य आ न्यायकुसुमांजलि
Tuesday, 20 March 2012
झमेलिया वियाह(जगदीश प्रसाद मंडल)
सभ नाटक मे भरत मुनि के खोजनए जरूरी नइ ,ओना उत्साही विवेचक अर्थपकृति ,कार्यावस्था आ संधि क’ खोज करबे करता ,आ कोनो तत्व नइ मिलतेन त’ चिकडि़ उठता ।यद्यपि लेखकक उद्देश्य स्पष्ट अछि ।शास्त्रीय रूढि़ जेना –नान्दी पाठ ,मंगलाचरण ,प्रस्तावना ,भरतवाक्य क’ प्रति लेखक कोनो आकर्षण नइ देखबैत छथिन ।एतबे नइ पाश्चात्य नाट्य सिद्धांत कें हूबहू (देकसी) खोजए वला कें आलस सेहो लागतेन । तें ‘झमेलिया वियाह’ मे स्टीरियोटाईप संघर्ष देखबा क’ ईच्छुक भाए लोकनि कनेक बचि बचा के चलब ।विसंगति आ समस्या नाटकक फार्मूला के नाटक मे खोजए वला के सेहो झमेला बुझा सकैत छनि ,किएक त’ लेखक कोनो फार्मूला के स्वीकारि के नइ लिखैत छथिन ।
सीधा-सीधी अंकविहीन ‘झमेलिया वियाह’ नौ टा दृश्य मे बँटल अछि :अनेक दृश्यस्य एकांकी ।ने बहुत छोट ने नमहर ।तीन चारि घंटा के बिना झमेला के ‘झमेलिया वियाह’ । एकेटा परदा या बॉक्स सेट पर मंचित होमए योग्य ।मात्र घर या दरवज्जा क’ साज-सज्जा ।तेरह टा पुरूष्ा आ चारि टा स्त्री पात्रक नाटक ।छोट –छोट रसगर संवाद ,संघर्ष आ उतार-चढ़ावक संभावना सँ युक्त ।ने कतओ नमहर स्वगत ने नमहर संवाद ।असंभव दृश्य ,बाढि़ ,हाथी –घोड़ा ,कार –जीपक कोनो योजना नइ ।संवादक द्वारा विभिन्न बरियाती या यात्रा क’ कथा सँ जिज्ञासा आ आद्यांत आकर्षण ।कथा मे चैता क’ रमणीयता आ मर्यादा ,तें जोगीरा क’ दिशाहीनता आ उद्दाम वेग नइ भेटत ।गंभीर साहित्य सर्वदा अपन समयक अन्न ,खून पसेनाक गंध सँ युक्त होइत अछि ।आ ‘झमेलिया वियाह’ सेहो पावनि-तिहार ,भनसाघरक फोड़न-छौंक ,सोयरी,श्मशान आ पकमानक बहुवर्णी गंध सँ युक्त अछि ,एकदम ओहिना जेहन पाब्लो नेरूदा विभिन्न कोटिक गंध के कविता मे खोजैत छथिन ।
‘झमेलिया वियाह’क सामाजिक आ सांस्कृतिक आधार पर कनेक विचार करू ।ई ओइ ठामक नाटक अछि ,जत’ कर्म पर जन्म,संयोग आ कालदेवता क’ अंकुश छैक ,जइ ठामक लोक मानैत छथिन जे कखनो मुँह सँ अवाच कथा नै निकाली ।दुरभखो विषाइ छै ।सामाजिक रूपें ओ वर्ग जेकर हँसी-खुशी माइटिक तर मे तोपा गेल अछि ।लैंगिक विचार हुनकर ई जे पुरूख आ स्त्रीगणक काज फुट-फुट अछि ।आ विकासक उदाहरण ई कि जइठीन मथटनकीक एकटा गोटी नै भेटै छै तइठीन साल भरि पथ-पानिक संग दवाइ खाएब पार लागत ?
मुदा जगदीशजी केवल सातत्य आ निरंतरताक लेखक नइ छथिन ,परिवर्तनक छोट छोट यति पर अपन कैमरा सँ फ्लैश दैत रहैत छथिन ।तें यथास्थितिवाद क’ लेल अभिशप्त होइतहुं यशोधर बूझैत छथिन जे मनुक्खक मनुखता गुण मे छिपल छै नै कि रंग मे ।आ सुशीला सामाजिक स्थिति पर बिगड़ैत छथिन कि विधाता कें चूक भेलनि जे मनुक्खो कें सींघ नांगरि किअए ने देलखिन । आ ई नाटक कालदेवताक ओइ खंड सँ जुड़ैत अछि जत’ पोता श्याम तेरह के थर्टिन आ तीन के थ्री कहैत छथिन ।ऐठाम अखबार आबैत छैक आ राजदेव देशभक्तिक परिभाषा के विस्तृत बनेबा लेल कटिबद्ध छथिन ।खेत मे पसीना चुबबैत खेतिहर ,सड़क पर पत्थर फोड़ैत बोनिहार ,धार मे नाओ खेबैत खेबनिहार सभ देश सेवा करैत अछि ,आ राजदेव सभ के देशभक्त मानैत छथिन ।
‘झमेलिया वियाह’क झमेला जिनगीक स्वाभाविक रंग परिवर्तन सँ उद्भूत अछि ,तें जीवनक सामान्य गतिविधिक चित्रण चलि रहल अछि बिना कथा के नीरस बनेने । नाटकक कथा विकास बिना कोनो बिहाडि़ के आगू बढ़ैत अछि ,मुदा लेखकीय कौशल सामान्य कथोपकथन के विशिष्ट बनबैत अछि ।पहिल दृश्य मे पति-पत्नीक बातचित मे हास्य क’ संग समय देवताक क्रूरता सानल बूझाइत अछि ।दोसर दृश्य मे झमेलिया अपन स्वाभाविक कैशोर्य सँ समय के द्वारा तोपल खुशी के खुनबा क’ प्रयास करैत अछि ।पहिल दृश्य मे व्यक्ति परिस्थिति क’ समक्ष मूक बनल अछि ,आ दोसर दृश्य मे व्यक्तित्व आ समयक संघर्ष कथा के आगू बढ़बैत कथा आ जिनगीक’ दिशा निर्धारित करैत अछि ।तेसर दृश्य देशभक्ति आ विधवाविवाह क’ प्रश्न के अर्थविस्तार दैत अछि ,आ ई नाटकक गति सँ बेशी जिनगी के गतिशील करबा लेल अनुप्राणित अछि ।
चारिम दृश्य मे राधेश्याम कहैत छथिन जे कम सँ कम तीनक मिलानी अवस होयबा के चाही । आ ,लेखक अत्यंत चुंबकीयता सँ नाटकीय कथा मे ओइ जिज्ञासा के समाविष्ट क’ दैत छथिन कि पता नइ मिलान भ’ पेतइ वा नइ ।ई जिज्ञासा बरियाती-सरियाती क’ मारिपीट आ समाजक कुकुड़चालि सँ निरंतर बनल रहैत छैक । आ पांचम दृश्य मे मिथिलाक’ ओ सनातन ‘खोटिकरमा’ पुराण ।दहेज ,बेटी ,वियाह आ घटकक चक्रव्यूह ! आ लेखकक कटुक्ति जे ने केवल मैथिल समाज बल्कि समकालीन बुद्धिजीवी आ आलोचना क’ लेल सेहो अकाट्य अछि :कत’ नै दलाली अछि ।एक्के शब्द कें जगह-जगह बदलि-बदलि सभ अपन-अपन हाथ सुतारैए ।
आ घटक भाय कें देखिऔन ।समए कें भागबा आ समै मे आगि लगबा के स्पष्ट दृश्य हुनके देखाइ छनि ।अपन नीच चेष्टा के छुपबैत बालगोविन्द के एक छिट्टा आर्शीवाद दैत छथिन ।बालगोविन्द के जाइते हुनकर आस्तिकता क’ रूपांतरण ऐ विन्दु पर होइत अछि ‘भगवान बड़ीटा छथिन ।जँ से नै रहितथि तँ पहाड़क खोह मे रहैबला कोना जीवैए ।अजगर कें अहार कत’ सँ अबै छै ।घास-पात मे फूल-फड़ केना लगै छै.................’बातचितक क्रम मे ओ बेरि बेरि बूझाबइ आ फरिछाबइ के काज करैत छथि ।मैथिल समाजक अगिलगओना ।महत्व देबइ त’ काजो क’ देत नइ त’ आगि लगा के छोड़त !!!!!
छठम दृश्य मे बाबा आ पोतीक बातचित आ बरियाती जएबा आ नइ जएबा क’ औचित्य पर मंथन । बाबा राजदेव निर्णय नइ ल’ पाबैत छथिन ।बरियाती जएबा क अनिवार्यता पर ओ बिचबिचहा मे छथिन ‘छइहो आ नहियो छै ।समाज मे दूनू चलै छै ।हमरे वियाह मे मामे टा बरियाती गेल रहथि ।‘ मुदा खाए ,पचबै आ दुइर होइ क’ कोनो समुचित निदान नइ मिलैत छैक ।बरियाती –सरियाती क’ व्यवहारशास्त्र बनबैत राजदेव आ कृष्णानंद कथे-विहनि मे ओझरा के रहि जाइत छथि ।दस बरिखक बच्चा क’ श्राद्ध मे रसगुल्ला मांगि मांगि के खाए वला हमर समाज वियाह मे किएक ने खायत ? तें कामेसर भाय निसॉ मे अढ़ाय-तीन सय रसगुल्ला आ किलो चारिएक माछ पचा गेलखिन आ रसगुल्लो सरबा एत’ ओत’ नइ आंते मे जा नुका रहल !!!
सातम दृश्य सबसँ नमहर अछि ,मुदा वियाह पूर्व वर आ कन्यागतक झीकातीरी आ घटकभाय द्वारा बरियाती गमनक विभिन्न रसगर प्रसंग सँ नाटक बोझिल नइ होइत छैक । आ घटक भाय पर ध्यान देबइ ,पूरा नाटक मे सबसँ बेशी मुहावरा ,लोकोक्ति ,कहबैका क’ प्रयोग ओएह करैत छथिन ।मात्र सातमे दृश्य के देखल जाए –खरमास (बैसाख जेठ) मे आगि-छाड़क डर रहै छै(अनुभव के बहाने बात मनेनइ) .....पुरूष नारीक संयोग सँ सृष्टिक निर्माण होइए(सिद्धांत क’ तरे ध्यान मूलविंदु सँ हटेनइ) ......आगूक विचार बढ़बै सॅ पहिने एक बेर चाह-पान भ’ जाए(भोगी आ लालुप समाजक प्रतिनिधि) ......जइ काज मे हाथ दइ छी ओइ काज कें कइये क’ छोड़ै छी (गर्वोक्ति).......जिनगी मे पहिल बेर एहेन फेरा लागल( कथा कहबा सँ पहिले ध्यान आकर्षित करबाक सफल प्रयास)....खाइ पीबैक बेरो भ’ गेल आ देहो हाथ अकडि़ गेल ......कुटुम नारायण तँ ठरलो खा क’ पेट भरि लेताह मुदा हमरा तँ कोनो गंजन गृहणी नहिये रखतीह ।(प्रकारांतर सँ अपन महत्व आ योगदान जनबैत ई ध्वनि जे हमरो कहू खाए लेल )
आठमो दृश्य मे बालगोविन्द ,यशोधर,भागेसर ,घटक भाय वियाह आ बरियाती क’ बुझौएल के निदान करबा हेतु प्रयासरत छथि ,आ लेखक घटकभाय के पूर्ण नांगट नइ बनबैत छथिन ,मुदा ओकर मीठ मीठ शब्दक निहितार्थ के नीक जँका खोलि दैत छथिन ।ऐ दृश्य मे बाजल बात ,मुहावरा ,लोकोक्ति आ प्रसंग ,उदाहरणक बलें ओ अपन बात मनबाबए लेल कटिबद्ध छथिन ।हुनकर कहबैका पर ध्यान दियओ – जमात करए करामात...जाबत बरतन तावत बरतन.....नै पान तँ पानक डंटिये सँ.....सतरह घाटक सुआद .......अनजान सुनजान महाकल्याण ।
मुदा घटकभाय क’ ऐ सुभाषितानि क’ की निहितार्थ ? ई अर्थ पढ़बा क’ लेल कोनो मेहनत करबा क’ जरूरी नइ ।ओ राधेश्याम के कहै छथिन ‘जखन बरियाती पहुंचैए तखन शर्बत ठंडा –गरम ,चाह-पान ,सिगरेट गुटका चलैए ।तइपर सँ पतोरा बान्हल जलपान ,तइ पर सँ पलाउओ आ भातो ,पूडि़ओ आ कचौडि़यो ,तइ पर सँ रंगविरंगक तरकारियो आ अचारो ,तइ पर सँ मिठाइयो आ माछो-मासु ,तइ पर दिहियो ,सकड़ौडि़ओ आ पनीरो चलैए ।‘
नाटकक नवम आ अंतिम दृश्य ।बाबा राजदेव आ पोती सुनीता क’ वार्तालाप ,आखिर ऐ वार्तालापक की औचित्य ? जगदीश जी सन सिद्धहस्त लेखक जानै छथिन जे बीसम आ एकैसम सदीक मिथिला पुरूषहीन भ’ चुकल छैक । यात्री जी क’ कविता पर विचार करैत कवयित्री अनामिका कहैत छथिन ‘बिहारक बेशी कनियां विस्थापित पतिगणक कनियां छथि ।‘सिंदूर तिलकित भाल’ ओइ ठाम सर्वदा चिंताक गहीर रेखाक पुंज रहल छैक । ....भूमंडलीकरणक बादो ई स्थिति अछि जे मिथिला ,तिरहुत ,वैशाली ,सारण आ चंपारण यानी गंगा पारक बिहारी गांव सब तरहें पुरूषविहीन भ’ गेल छैक ।......सब पिया परदेशी पिया छथि ओइ ठाम ।गांव मे बचल छथि –वृद्धा ,परित्यक्ता आ किशोरी सभ ।एहन किशोरी ,जेकर तुरते –तुरत वियाह भेलै या फेर नइ भेल होए ,भेलए ऐ दुआरे नइ जे दहेजक लेल पैसा नइ जुटल हेतइ ।‘ वियाह आ दहेजक ऐ समस्या क’ बीच सुनीता कें देखल जाए ।एक तरहें ओ लेखकक पूर्ण वैचारिक प्रतिनिधि अछि ।यद्यपि कखनो कखनो राजदेव ,कृष्णानंद आ यशोधर सेहो लेखकक विचार व्यक्त करैत छथिन ।सुनीता ,सुशीला आ राजदेव मिथिलाक स्थायी आबादी ,आ घटक भाय क’ बीच रहबा क’ लेल अभिशप्त पीढ़ी ।कृष्णानंद सन पढ़ल-लिखल युवकक स्थान मिथिला क’ गाम मे कोनो खास नइ ।आ लेखक बिना कोनो हो-हल्ला केने नाटक मे ऐ दुष्प्रवृत्ति के राखि देने छथि । जीवन आ नाटकक समांतरता ऐठाम समाप्त भ’ जाइत छैक आ दूटा अर्द्धवृत्त अपन चालि स्वभाव कें गमैत जुडि़ जाइत पूर्णवृत्त भ’ जाइत अछि ।
रवि भूषण पाठक
डॉक्टर साहेब आ स'र सम्बन्धी
डॉक्टर साहेब गाम मे
आब डॉक्टर लोकनिक आलोचना के डॉक्टर साहेब मुसकुरा मुसकुरा के सुनै छथिन ।ऐ परिचर्चा मे हुनकर अप्पन बिजनेस सुधरबा क' मौका
देखाइत छनि।लोक बुझइ छइ कि ई डॉक्टर त' आनंदमूर्ति छैक आ डॉक्टर साहेब बूझैत छथिन जे ई बिजनेस करबा क' अछि ,तखन ई सब त' सुनइए पड़त ।
Monday, 19 March 2012
एकटा नबका डॉक्टर
Friday, 16 March 2012
तू हम दुनिया
हम कहलियेन पच्च्ीस साल त' बचले अछि
जमीन ,मकान ,गाड़ी क' सेहन्ता नेने
हमरा असफल सिद्ध करबाक अषड्यंत्र
कखनो फलनमा के दुमहला क' सीमेंट सँ अधीर होइत
कखनो चिलनमी के बाला ,नथिया सँ व्यग्र
हम बौंसैत हाथ जोड़ैत नोर चूबैत
कखनो बिन तेले के तेल लगबैत
कखनो जामुन लाल क लंबाई
सेब समतोला क'गोलाई चमक सँ विक्षिप्त
अंगूर खीरा क' लत्ती मे फॅंसैत
लतामक चिक्कन अबाह डांरि पर ओजन देने
ओ अपसियांत भ' रहल छथि ।
हमरा बजबा देखेबा
कहबा सुनेबा क' लेल
समान घटि रहल अछि निरंतर ।
आब यदि ओ देखेता फलनमा के बैंक खाता
हम देखा देबेन अपन सुगर बी0पी0 क' रिपोर्ट
हुनकर पंचाधिक शुन्य
आ हमर एकटा शुन्य !!!!
सलमान शाहरूख क' पेट करेजा हम किएक देखी ?
चाहे संजय बनारसी हों वा
मधुबनीया विनय रंजन
हम अप्पन पेटक तुलना करैत
मुस्कुरा रहल छी ।
ओ फेर व्यस्त बिलाइत
अपन दुनिया मे
भिड़बैत दिमाग
खोजैत आरोप शिकायत उपराग
रोड पर ओहिना साईकिल क' आवाजाही
पाईडिल ,घंटी ,चेन ,ब्रेक क' दैनंदिनी ।
Thursday, 15 March 2012
तू धवलकीर्ति
तों रहै छें केंद्र मे
आ हम सीमान पर
हम बाध बोन गाछी बिरछी
कखनो लटकल लत्ती पत्ती
कखनो चरहल मचान पर
भीट्ठा क' ढ़ेपा फोड़ैत
गोबर गोंत बथान पर
तू धवलकीर्ति विज्ञापित जन
मैथिली क' सुरूज चान पर ।
हमरा लेल खेत खून
तोरा लेल महाकाव्यक भाषा
हमर अस्तव्यस्तता ,परेशानीक पसेना
आ तोहर क्रीचक निशान भाषा पर
हमर दिन राति जिनगी
तोहर पावनि तिहार महत्वाकांक्षा
तोहर मंच माईक मैनीपुलेशन
हमर भाषा क' विजातीय शब्द
तोरा लेल दाग विराग
हमरा लेल अनुभवक इंद्रधनुष
छीट कैलिडोस्कोप ।
कोन पटरी रस्सी लग्गा सँ
नापबहक हमर भदेसपन
दिशा ,जाति ,गोत्र ,छंद
रस ,अलंकार ,विधा ,व्याकरणक
कोन अष्टाध्यायी
मुदा हमहूं रहब' संग संग
हम्मर बेईज्जती क' दर्पण मे
तोहर ईज्जतक रंग खूब खुलत' दोस
तोहीं ने छहो खॉंटी मैथिलीपुत्र
हम्मर भदेसपन मे
तोरा सोइत साबित करबा लेल
कम शब्द क' जरूरी हेतइ
बस हम एही लेल लिखइ छी ।
Wednesday, 14 March 2012
शंभू बाबू क' कविता
न्यूटनक सिद्धांत
वस्तु सतत रहै चलायमान
जखन बल करै ने कोनो काम
ई भेल न्यूटनक कोन सिद्धांत
ई भेल न्यूटनक प्रथम सिद्धांत
गमता दर ज्यों बढि़ के भागए
बल ओहि दरें प्रभाव जमाबए
ई भेल न्यूटनक कोन सिद्धांत
ई भेल न्यूटनक द्वितीय सिद्धांत
क्रिया प्रतिक्रिया संग संग आबै
अपन प्रभाव विपरीत जमाबै
ई भेल न्यूटनक कोन सिद्धांत
ई भेल न्यूटनक तृतीय सिद्धांत
व्याख्या-
प्रथम नियम सँ बल के जानू
दोसर सँ अहॉ बल के नापू
क्रिया-प्रतिक्रिया करै पहचान
तेसरे चलबै वायुयान
ई भेल न्यूटनक पूर्ण व्याख्यान ।
पाकल आम
पाकल आम ,पाकल आम
राजा रंक साधु आ दुखिया
समरूपे खाए भरि पथिया
कौआ कुकुरो खाय अघाय
नहि किछु लागै कौड़ी दाम
पाकल आम ,पाकल आम
ठोहि पाडि़ के चीन्नी कानै
हा हमरा कुकुरो नहिं मानै
खाजा मुंगबा नोर चुआबै
नहि लै केओ हमरो नाम
पाकल आम ,पाकल आम
तीमनक लागल सेहो सचार
भात दालि पर रहै अंचार
चोभू एकरा आठो याम
पाकल आम ,पाकल आम
(शंभू नाथ झा ,रिटायर्ड प्रधानाचार्य उच्च विद्यालय वैद्यनाथ पुर ,समस्तीपुर ,मो0 07352400870)
कविता नीक लागै ,तखन मरसैब कें जरूर फोन करब ,ताकि किछु आर कविता हमरा सभ कें प्राप्त भ' सकै ।
Monday, 5 March 2012
होली गीतक विश्लेषण
कर्ता -हम ,हम्मर
कर्म - उ ,ओकरा ,तू ,तोहर
करण-हाथ ,आंखि ,ठोर ,पिचकारी(आधुनिक कवि पूरा देह)
संप्रदान-दर्शन ,स्पर्श ,आलिंगन ,गीत ,नृत्य
अपादान -देह ,साड़ी ,आंगी ,चोली (आधुनिक कवि जींस ,स्कर्ट)
अधिकरण -खेत ,छत ,नदीतट ,गाछी ,शहर ,सिनेमा हॉल ,इसकूल ,कॉलेज
परिणाम -देश दुनिया साहिर इन्दीवर के बिसरि गेलइ
बूच ,महेन्दर मिसिर मरि जरि गेलइ
चनद्रमणि सन कतेको मणि एकात भ' गेलइ
आ सरलाहा गीतकार ,गेन्हाइत संगीतज्ञ आ कैसेट मालिकक तीनमहला ठाढ़ भ' गेलइ
होली क' शुभकामना
मैथिलि--काव्य: GAJAL
Sunday, 4 March 2012
सुनि गप्प विआह कें
मन अध्हर्षित अध्दुखित भेल |
सुझाए लागल ब्रह्माण्ड हमरा
तन-मन आकुल-व्याकुल भेल ||
क्षणिक सोइच आनन्द विआह कें
हम कुदअ लगलौं चाईर-चाईर हाथ |
द' चौबनियाँ मुस्कान
हम गुद्गुदाए लगलौं भईर-भईर राइत ||
नै छलौं देखने हुनका
नै छल हुनकर कोनो ज्ञान |
नै जानि तइयौ हुनके
कियाक बुझैत छलौं अपन प्राण ||
अचानक केखनो क' हमरा
मन मे भ' जाइत छल साइत --
नै जानि ओ केहन हेती
अनाड़ी हेती या व्यावहारिक हेती !
बुझल छल हमरा एतबाए
हुनक व्यस(उम्र) छनि सोलह साल |
तांए डेराइत छलौं हम
कोना करब "प्रेमक' बात ||
बुझल छल हमरा एतबाए
ओ नैन्ना हम स्यान |
तांए डेराइत छलौं हम
कोना करब एकहि घाट हम स्नान ||
मुदा मन के बुझअलौं- की करबअ ?
मिथिला कें छै इहाए विधान
"कनियाँ नैन्ना " आ "वर स्यान " ||
:गणेश कुमार झा "बावरा"
गुवाहाटी

robotstxt: allowed

filter: keep


text:
कलकत्ता. प्रख्यात
बांग्ला साहित्यकार आ साहित्य अकादमीक अध्यक्ष सुनील गंगोपाध्यायक आइ भोरहरबे हृदयाघात सं दक्षिण कोलकाता स्थित हुनक आवास पर निधन भ' गेलनि. ओ 78 वर्ष केर छलाह. हुनक निधन सं साहित्यजगत कें अपूरणीय क्षति भेल अछि. २०० सं बेसी पोथी लिखयवला गंगोपाध्याय विभिन्न विधा मे लेखनी चलौलनि, मुदा कविता हुनका बेसी पसिन छलनि. हुनका साहित्य अकादेमी पुरस्कार सहित साहित्यक अनेक प्रतिष्ठित पुरस्कार भेटल छनि. उपाध्यक्ष रूप मे पांच साल धरि काज केलाक बाद हुनका 20 फरवरी 2008 कें साहित्य अकादमी केर अध्यक्ष चुनल गेलनि. हुनक परिवार मे पत्नी आ एक पुत्र छनि.
(Report: मिथिमीडिया ब्यूरो)


text:
बाबा यौ...गांधीजी कें अहां देखने छियै? देश मे जखन सगरो अंगरेजक आतंक छल त’ अपनो गामक लोक डेराएल रहैत छल? एत्तहु ओ सभ जुलुम करैत छल? अहां कतेकटा रही जखन देश गुलाम छल? अहां लड़ाइ किए नै केलियै?
नेनहि सं अहीं सभ जकां हमरो साहित्य सं इतिहास धरि मे गुलामी सं अजादी धरिक खिस्सा पढाओल गेल. नाना प्रश्न नचैत रहैत छल. प्रश्नक अंबार आ जवाब देनिहार पितामहटा.
जखन कखनो अजादीक बात अबैत छल, हुनक आंखि मे अलगे तेज आबि जाइत छलनि. ओ बेस गर्वित होइत बजैत छलाह, “गणेश भैया लड़ल छलाह अंगरेज सं. नान्हिएटा मे गोरका सभकें पानि पिया देने छलाह ओ. पूरा मधुबनी मे हुनक नाम चलैत छलनि. कहियो काल क’ ललका टोपीबला सिपाही अपनो गाम दिस अबैक. खोज-पुछारि क’ आपस चल जाइक. गणेश बाबू पर मोकदमा सेहो चलओने रहैक सरकार. एतबे नै गोली हुनका छूबि क’ निकलि गेल रहैक एकबेर. जान ओ उसरगिए रखने छलाह, तथापि बांचि गेल रहनि. एहि दिन धरि चेन्हांसी देखबैत छलाह हमरा.”
एतेक बजैत पिताहमक आंखि डबडबा जाइत छलनि. जिनगी भरि ओ खुदीराम बोस सनक गोलगला सिया क’ पहिरैत रहलाह. हुनका सं गप्प क’ लागि उठैत छल जे ई बेस निकट सं गुलामीक आगि आ अजादीक इजोत तपने छथि. एहि सं बेस किछु जनितहुं हुनका सं, से अवगति ता नै भेल.
मैट्रिक क’ क’ कलकत्ता एलहुं त’ ज्ञात भेल जे गणेश बाबू मैट्रिक करबा लेल कलकत्ता आएल छलाह. मधुबनीक वाट्सन स्कूल मे क्रांतिकारी गतिविधिक चलते हुनका आगूक शिक्षा लेल कलकत्ता आबए पड़लनि. कलकत्ता हुनका आओर पकिया क्रांतिकारी बना देने छलनि. एतय आबि ओ अनेक क्रांतिकारी लोकनिक संपर्क मे आबि गेलाह आ सशस्त्र क्रांतिकारी बनि गेलाह.
देश भरि मे अंगरेजी सरकारक विरोधक जुआरि आबि गेल छलैक. मैट्रिक पास क’ गणेश बाबू पुनः मधुबनी आबि गेलाह आ पूर्णकालिक स्वतन्त्रता सैनिक भ’ गेलाह. छोट-छोट उमेरक बच्चा सबहक एक दल कें ल’ काज शुरू क’ देलनि जे ‘बाल सेना’ कहबैत छल. दल कें ओ ट्रेनिंग सेहो देइत छलाह जे कोना गिरफ्तारी सं बचल जाए वा कोना पुलिस कें गच्चा देल जाए. कोना सरकार आ सरकारी तंत्र कें उछन्नर देल जाए.
1857 ई. केर पहिल विद्रोह सं मधुबनीक आंदोलनी लोकनि स्वतंत्रता संग्राम मे उल्लेखनीय भूमिका निमाहलनि अछि. मंगरौनी गामक पंडित भिखिया दत्त झा सं प्रेरित भ’ वीर कुंवर सिंह लड़बा लेल तैयार भेल छलाह. अंगरेज झा कें गिरफ्तार क’ लेलक आ हुनक घर कें तबाह क’ देलक. ओ वीर कुंवर सिंह केर राजपुरोहित छलाह.
1917 ई. मे गाँधीजीक चंपारण सत्याग्रह मे मधुबनीक लौकहावासी बौयेलाल दास ओ शिबोधन दास सक्रिय रूप सं भाग लेलनि. गांधीजीक डांडी मार्च मे कुशेश्वर स्थान केर बेढ गामक गिरधारी चौधरी (जनतबक अनुसार समूचा बिहार सं एकसर) भाग लेने छलाह.
एही सभक गहींर प्रभाव गणेश चन्द्र झा पर पड़ल छलनि. 1930 ई. केर नमक सत्याग्रह मे नमक क़ानून कें तोडैत एसडीओ कार्यालय कें समक्ष सर्वप्रथम गिरफ्तारी देने छलाह.
मधुबनी स्थित फ्रीडम फाइटर फाउंडेशनक अध्यक्ष सुभेश चन्द्र झा कहैत छथि जे गणेश बाबू अगस्त क्रांतिक नायक छलाह. ई क्रांति मिथिला कें हलचल सं भरि देने छल. मिथिलाक 128 क्रांतिकारी शहादति देने छलाह, जाहि मे मधुबनीक कुल 19 आंदोलनी अपन आहुति देलनि. 10 गोटे कें फांसी सुनाओल गेल छलनि, जाहि मे सं 2टा सपूत फांसी चढलाह.
मधुबनी मे अगस्त क्रांति (1942 ई.)क नेतृत्व गणेश चन्द्र झा क’ रहल छलाह. सूरज नारायण सिंह कें गिरफ्तार क’ दड़िभंगा पठा देल गेलैक. गांधीजी बंबइ मे ‘अंगरेज भारत छोड़ो’ आ ‘करो या मरो’ केर नारा देलनि. समूचा देश मे आंदोलनी सभ पर एकर व्यापक प्रभाव भेल. नेता सभ कें जेल मे बंद क’ देल गेल. मधुबनी जेलक फाटक तोडिक’ कैदी सभ बाहर आबि गेल छल. लोक गाम-गाम मे गणेश बाबू, सूरज बाबू केर लोकप्रियताक गीत गाबए लागल छल –
“चलल गणेश तिरंगा ल’क’, दहकैत सूरज तेज प्रताप
अंगरेजक छक्का छुटै छै, हेतै भारत आब आजाद”
सूडी स्कूल ताहि दिन आंदोलनक केंद्र बनल छल. गणेश बाबू अनेक युवा क्रांतिकारी तैयार केने छलाह. जाहि सं अंगरेजी शासन कें भारी ड’र छलैक. हिनका गिरफ्तार क’ मधुबनी जेल मे बन्न क’ देल गेलनि. गांधीजीक आह्वान पर 10 अगस्त 1942 कें 11 बजे दिन मे गणेश बाबू जेलक फाटक तोडि क’ 88 बंदीक संग मुक्त भ’ भूमिगत भ’ गेलाह. भूमिगत रहैत मधुबनी थाना आ कचहरी पर कब्जा क’ तिरंगा फहरएबाक योजना बनाओल गेल.
14 अगस्त 1942 कें लगभग 5 हजारक संख्या मे किसान, मजदूर, छात्र सूडी स्कूल सं झंडा नेने थाना आ कचहरी दिस नारा लगबैत चलि पड़ल. आगू-आगू तिरंगा नेने गणेश बाबू चलि रहल छलाह. बैद्यनाथ पंजियार, इन्द्रलाल मिश्र, महावीर कारक, अनन्त महथा, भगवती चौधरी, तेजनारायण झा, राजकुमार पूर्वे, चतुरानन मिश्र, रामसुदिष्ट भगत, रामेश्वर दास, लक्ष्मी नारायण साह, मार्कंडेय भगत, महादेव साह, कामेश्वर साह आदि अनेक आंदोलनी भीड़क संग छलाह.
जुलूस जखन नीलम सिनेमा चौक लग पहुंचल कि गोली चलय लागल. गणेश ठाकुर आ अकलू महतो तत्क्षण शहीद भ’ गेलाह. गणेश बाबू पर बर्बर तरीका सं लाठी आ बन्नूकक कुन्दा सं प्रहार होमए लागल. भीड़ आओर बेसी उग्र भेल जा रहल छल. गणेश बाबू लहुलुहान भ’ अचेत खसि पडलाह. सिपाही हुनका घिसियबैत थाना अनलक. दारोगा राजबली ठाकुर निर्ममता पूर्वक हुनका पर बूट सं प्रहार करैत रहल. भीड़ पर गोली चलएबा लेल उद्यत दरोगा कें एक मुसलमान जमादार शांत करैत रहल, मुदा ओ मानबा लेल तैयार नै भ’ रहल छल. ताधरि दरभंगाक कलक्टर सैल्सबरी मधुबनी थाना पहुंचि दारोगा कें चेतौनी द’ शांत केलक.
पितामह भारी कंठ सं बाजि उठथि, “भैया कें हमरा सं बड्ड सिनेह छलनि. जा स्वस्थ रहलाह मधुबनी सं गाम आबथि. गाम हुनका आकर्षित करैत छलनि. डिस्ट्रिक्ट बोर्ड केर चेयरमैन पद सुशोभित केलनि ओ आ तैं चेयरमैन साहेब नामे ख्यात छलाह गाम मे. ने आब ओ चेयर रहल आ ने ओ मैन. देशभक्ति, अजादी, क्रान्ति...ई शब्द सभ आब नै धधकओबैत छैक लोक कें.”
— रूपेश त्योंथ
rupeshteoth.wordpress.com


text:
–उपेन्द्रभगत नागवंशी ,
विपन्नतास’ मुक्ति सम्मपन्नता मात्र दिआब सकैए । सम्पन्नताक लेल लोक कि–की नइ करैए आ करए चाहैए । हमरा सबहक देशमे एकटा गाममे रहएवाला अति समान्य लोक जे एक साँझ खाय त’ दोसर साँझलेल झख परैय । तेहनो विपन्न लोकसभ वैदेशीक रोजगारी मे जाक’ आर्थिक रुपमे सवल भेल प्रसस्त उदाहरण अछि । वैदेशिक रोजगारी समाजमे एकदिस आर्थिक सवलता अनलक अछि, त तहि समाजिक संरचनामे दरिद्रता आईन क राखिरहल अछि ।
समाजमे व्यभिचार, दुराचार अइ रुपमे बैढ़ रहल अछि । जकर वर्णन शब्दमे करब ओहो समाजिक व्यवस्थाकेँ चीर्रीबीर्री करत । वैदेशिक रोजगारीमे जाएबाला लोकक घरमे–परिवारमे विपन्नता दूर अरबैसक भेल अछि । मुदा पुतहु–ससुर, भाबो–भैंसुरधरिक लेहाजी सम्बन्ध घरवाला घरवालीसन बनि रहल अछि । ई जानियोक आ नहियो जानिक एहन सम्बन्ध स्थापित भए रहल अछि । मानवीय जीवनक किछु एहनो खगता होइत अछि । जे नइ चाहितो पुरा करए परैत अछि । विपन्नतास’ मुक्त भेला पर आ सम्मपन्नता देहरी पर अएने काम वासना जागरुक होइत अछि । जे मानवीय आवश्यकता अछि ।
एकर जरुरत दुःख धन्धामे ओझराएल लोककेँ ओतेक नइ आबैत अछि । मुदा जहिना चिन्ता फिकिरस’ मुक्त होइत अछि । भौतिक सुख सुविधा सम्मपन्नता रहल त’ कामदेव जागृत होइत अछि । जे चाहनापुरा करबमे लोक लागि जाइत अछि । वैदेशिक रोजगारीमे गेलहा विवाहितासभकेँ हाल काम अग्निक कारण ओ अपन खुराक पूर्तिक हेतु लापरवाह भजाइत अछि । जे समाजिक हरेक सम्बन्धकेँ चीर्रीबीर्री क’क’ राखि रहल अछि ।एहने हालतमे बहुत लोकडरछेरुवा आ किछुए लोक हिम्मतगर भरहल अछि समाजिक व्यवस्थास’ लड़ब लेल ।
बैदेशिक रोजगारीमे गेलहाक अधिकांशक व्यथा एक्कहिसन रहल प्रतित होइत अछि । ओ छैक ‘सेक्स’ जकर आपूर्तिक नइ होएब । समाजमे उत्तेजित वातावरण ,तामसी खानपान , एवं सिनेमा, टीभी,सीडि आदि समेतस’ प्रसारित उतेजनात्मक, फोहरपन मनोरञ्जन कार्यक्रमस’ मन रङ्गीन करैत अछि । तेहनमे मन रसियाक संग नइ रहने हिस्टीरिया अवसादक शिकार लोक बनैए अथवा पर पुरुषक गोदी खोजैय । तेहना अवस्थामे अपन परार जकरास’ संकेत भेटल कामातुर मन लोकलाज, धर्म, धैर्य सभ छोड़िक ओकर बांहुपासमे समा जाइत अछि । ई क्षणिक आनन्द एकबेर प्राप्त कएलेला पर चस्का लगैत अछि । तकराबाद ससुर–भैंसुरक लाज–लेहाज सेहो नइ रहि जाइत अछि । भयावह अवस्था तखन श्रृर्जित होइत अछि, जखनि अनैतिक गर्भधारन भजाइत अछि । ताहि अवस्थामे समाजक डर, लोक–लाज, कूल–मर्यादा वंश–परम्पराक लाथे परदेशियाक जीवन संगनी स्वयं याह लीला समाप्त कए लैत अछि । अथवा कएदेल जाइत अछि । अथवा गर्भपतन कराक सुरखुरु बनल रहैत अछि, सतभत्तरि रहितो सतबरती बनल रहैत अछि ।
समाजमे एहन बहुत घटना दिनानुदिन भए रहल अछि । प्रहरी, प्रशासन, समाजिक सरोकारस’जुरल संघ—संस्थाक तथ्यांको देखला पर अइबातक पुष्टि होइत अछि । तथापि समाज आ सरकार सभकेँ सभ चुप्पी सधने अछि । दूनुक मौन सहमतिमे समाजमे व्यभिचार, दुराचार आ अपराध पनपैत जा रहल अछि ।
एकर उपाय कि ? अइ लेल समाजमे नव बहसक खगता अछि ! समाजकेँ स्वयं अइ पर पहल करब ओकर दरकार अछि । बेरोजगारी, भूखमरी अछि सत्ये । त’ ई रहबे करत, तखन उपाय कि घरघरमे बेश्या–बेहाया हमसभ बनबैत जाइ, आर्थिक सम्मपन्नताक लेल ? सरकार अपन जनतालेल स्वदेसेमे रोजगार उपलबध कराबो, तीन वर्ष पर एक वेर विदेश गेलहाकेँ आबकेँ व्यवस्थाकेँ ठाममे आधा वरिस पर आबकेँ आ उचित श्रमकेँ मूल्य भेटौ तकर उपाय कएलास’ होएत की ? अइ सभ विषय पर सरकारकेँ प्रष्टनीति होबहि चाही । मुदा समाजक सोंच की अछि ?ओहो प्रष्ट समाजकेँ स्वयं करए परत ।


text:
दिन में २० बेर भोजन केनाई सेहो कोनों आसान गप्प नहिं छै
डाक्टर (मनीष जी सं): एक दिन में कतेक सिगरेट पिबैत छी?
मनीष जी: जी, २०.
डाक्टर: देखू, हमरा सं इलाज करेबाक अछि त अहाँ के सिगरेट सं परहेज कर परत. हाँ.. एक टा काज करू, एक टा नियम बना लिय जे सिर्फ भोजन केला के बाद मात्र एक टा सिगरेट पीब.
मनीष जी डाक्टर के बात मानि इलाज कराब लगला. किछु महीना बाद हुनकर स्वास्थय पूर्णतया सुधरि गेलैंह.
डाक्टर(मनीष जी सं): देखलियै, हमर बतेलहा परहेज सं कतेक फायदा भेटल.
मनीष जी:डाक्टर साहब, लेकिन दिन में २० बेर भोजन केनाई सेहो कोनों आसान गप्प नहिं छै.


text:
मिसाइल मैनक दर्शन लेल छल व्यग्रता
दरभंगा, 24 दिसम्बर । पोलो मैदानक विज्ञान प्रदर्शनीमे भाग लेनिहार छात्र-छात्रा लोकनि गौरवान्वित छला जे देशक प्रख्यात वैज्ञानिक पूर्व राष्टÑपति डॉ. एपीजे अब्दुल कलामक दर्शन मात्र नञि भऽ रहल छनि, अपितु ओ हुनकासँ दू शब्द बातो कऽ सकता। डॉ. कलामक सानिध्य लेल हुनका सभक व्यग्रता तते बेसी बढ़ि गेलनि जे व्यवस्था धरि प्रभावित भऽ गेल आ हुनका सभकेँ बुझेबा लेल प्रमण्डलीय आयुक्त वन्दना किनी स्वयं पहुँचली। आ जखन डॉ. कलाम धीया-पुताक बीच पहुँचला तँ सभ आनन्दसँ झूमि उठला। करतल ध्वनिसँ अपन खुशीकेँ प्रकट केलनि। आ मिसाइल मैनसँ बात करबा लेल, हुनकासँ प्रश्न पुछबा लेल आ आशीर्वादक दू बोल सुनबा लेल सभ अपन बारीक प्रतीक्षा करऽ लगला। कनेके कालक बाद देशक पूर्व राष्ट्रपति डा. कलाम हुनका लोकनिक समक्ष शिक्षकक रूपमे उपस्थित छला। ओ छात्र-छात्रा लोकनि द्वारा बनाओल गेल माडल सभकेँ गँहिकी नजरिसँ निरीक्षण कऽ रहल छला। बनौनिहारसँ जिज्ञासा कऽ रहल छला तँ ओहिमे सुधार लेल सुझाओ सेहो दऽ रहल छला। जनिकासँ ओ दू शब्द बात केलनि ओ अपनाकेँ धन्य अनुभव कऽ रहल छला। हुनका संग मुख्यमंत्री नीतीश कुमार सेहो छला।
एक दिन सभ बनब आर्यभट्ट
दरभंगा : पोखरण परमाणु विस्फोट केनिहार इतिहास पुरुष डॉ. कलामसँ छात्र-छात्रा लोकनि एहन-एहन प्रश्न पूूछि रहल छला जे वयस्को नञि सोचि पबै छथि। पाँचम कक्षाक छात्र धनञ्जय कुमारक प्रश्न छल जे की ओ चिड़ै जकाँ अकासमे उड़ि सकै छथि। एहि प्रश्नपर डॉ. कलाम भाव-विह्वल भऽ गेला। कहलनि जे ओ तँ नञि उड़ि सकला, मुदा धनञ्जय अवश्य उड़त कारण ओकरा भीतर जे आत्मविश्वास भरल छै से सफलताक बाट फोलत। दिव्याक प्रश्न छल जे डॉ. कलामक आदर्श के छथि? एहिपर ओ कहलनि जे जखन दिव्याक उमेरमे छला तँ हुनक आदर्श वैज्ञानिक सुब्रहमण्यम अय्यर छलथिन। ओ सभकेँ एक दिन आर्यभट्ट बनबाक आशीष सेहो देलनि। जखन शिप्रा हुनक सफलताक रहस्य दऽ जिज्ञासा केलनि तँ डॉ. कलामक उत्तर छल ‘जीवनक लक्ष्य निर्धारण।’ ओ आधा दर्जन स्टॉल धरि गेला। लगभग 300 प्रतिभागी एहि शिविरमे भाग लऽ रहल छथि।


text:
न्याय चाही, नहि ओहि सं कम
कलकत्ता.
मध्यमग्राम काण्ड केर प्रतिवाद मे मैथिल बुद्धिजीवी महानगरक तारासुन्दरी पार्क मे शुक्रदिन साँझ मे सभा कयलनि. एहि सभा मे सैकड़ो मैथिल उपस्थित भ' प्रतिवाद कयलनि ओ पछाति तारासुन्दरी पार्क सं गिरीश पार्क धरि कैंडल मार्च कयलनि. एहि कार्यक्रम मे सैकड़ो मैथिल उपस्थित भ' पीड़िता कें न्याय दिअएबा हेतु सरकारी उदासीनता पर क्षोभ व्यक्त कयलनि. उपस्थित मैथिलजन मुंह पर कारी पट्टी बान्हि हाथ मे मोमबत्ती लेने प्रदर्शन कयलनि. एहि अवसर पर महानगर केर मैथिल समुदायक बुद्धिजीवी लोकनि उपस्थित भेलाह.
मौन सभा लेल के' देलक हाक?
ई एकटा पैघ प्रश्न अछि. पीड़िताक मृत्युक बाद तूल पकड़ैत मामिला मे मैथिल निष्क्रियता पर जखन प्रश्नचिह्न ठाढ़ होमय लागल आ एहि मादे मिथिमीडिया सहित अन्यान्य माध्यमे भेल कड़गर प्रतिक्रिया ओ जनभावना कें देखैत लोक जगलाह. मैथिली बुद्धिजीवी लोकनिक द्वारा ऑनलाइन आह्वानक बाद ६.३० बजे बजाओल सभा अचानक पहिनहि शुरू भ' गेल आ कार्यक्रम संचालन कयनिहार कें देखि लोक अचंभित भेल. मुदा तखन प्रतिवाद प्राथमिकता रहने लोक एकजुटताक प्रदर्शन क' अपन बात रखलनि. धियान देबय योग्य बात अछि जे कार्यक्रम केर मीडिया कवरेज कयनिहार बेस छलाह मुदा एहि खबरि कें बहुत कम स्थान पर प्रकाशन-प्रसारण भेल. एहि सं पहिनहुं यात्री-नागार्जुन पर आधारित एक कार्यक्रम मे जखन किछु युवा मैथिली एक्टिविस्ट अपन घोषित कार्यक्रम हेतु पहुँचल छलाह त' कोनो संस्था विशेषक लोक पहिनहि अपन कार्यक्रम शुरू क' देने छलाह. कार्यक्रमक हाइजैक करब नीक संकेत नहि, दुनू मामिला मे युवा लोकनिक धैर्य प्रशंसनीय! विदित हो जे उल्लिखित कार्यक्रम कोनो संस्था विशेष केर नहि छल. मुदा दुनू कार्यक्रम मे दू अलग-अलग संस्था केर लोक एहना कयलनि अछि. दुनू बेर स्थान तारासुन्दरी पार्क छल.
मौन सभा मे खूब बजलाह लोक
ई केहन मौन सभा भेल से पचब कठिन. उपस्थित लोक सभ मीडियाक कैमरा देखिते मुंह पर सं पट्टी हटा खूब बजैत गेलाह. हं, विषय मैथिल एकता ओ पीड़िता कें न्याय भेटैक सैह रहलैक. बेरा-बेरी जेना बजबाक लेल लोक उताहुल देखल गेलाह. ओना कार्यक्रम कें हाइजैक क' सञ्चालन कयनिहार नीक लोक कें बुझबाक चाही छल जे सभा मौन अछि. संचालक लोकक नाम घोषित क' बेरा-बेरी बजौलनि. एहि सभा मे एक गोटे त' अपन रिटायरमेंट प्लान सेहो घोषित क' देलनि. ज्ञात हो जे ई मौन सभा मे उपस्थित लोक सभ बुद्धिजीवी छलाह.
पहिने यात्री फेर विद्यापति केर सोझा भेल इजोत
रातियो मे जगमग महानगरक दू अलग-अलग पार्क मे विद्यमान यात्री ओ विद्यापति केर प्रतिमा अन्हार मे अछि आ ततय मोमबत्ती जड़ा बुद्धिजीवी लोकनि इजोत कयलनि. जगैत मैथिल लोकनि कें देखि हिया उत्साह सं भरि देने छल. मौन सभा मे जे जतेक घोषणा भेल से सभ सकारात्मक छल. ओतय एही एक विषय पर कार्यक्रमक सीरीजक बात सोझां आयल. देखबाक चाही जे एहि समस्त क्रियाकलाप सं पीड़िता कें न्याय भेटबा मे कतेक मदति भेटैत छैक?
दिल्ली सहित देश भरि मे भेल प्रदर्शन
जंतर-मंतर सं पश्चिम बंगाल भवन धरि मिथिला राज्य निर्माण सेना द्वारा कैंडल मार्च आ प्रदर्शन कयल गेल. एहि मे मैथिल एक्टिविस्ट सभ भाग लेलनि ओ पीड़िता कें न्यायक मांग पर जोर देलनि. एकर संगहि बिहार केर राजधानी पटना सहित पीड़िता केर गृह जिला समस्तीपुर मे सेहो व्यापक विरोध देखल गेल.
शनिदिन सांझ सेहो भेल मोमबत्ती जुलूस
मध्यम ग्राम काँडक बिरोध मे शनिदिन सांझ कोलकाता मे प्रवासी मैथिल लोकनि द्वारा मोमबत्ती जुलूस निकालल गेल. मुँह पर कारी पट्टी बान्हि मौन जुलुस निकलल. मैथिल लोकनि कोलकाता केर सड़क पर उतरलाह ओ अपन क्षोभ व्यक्त कयलनि. मैथिलक गोलबंदी एक सकारात्मक संकेत अछि. पीड़िता कें न्याय भेटैक से जओं लक्ष्य त' की सभा ओ कोन सस्था! लक्ष्य दिस बढू आ बढ़ैत रहू.
(Report: मिथिमीडिया ब्यूरो)


text:
केन्द्रीय बैंक
केन्द्रीय बैंक देशक सबसँ पैग बैंक होएत अछि जे निजी आ सरकारी बैंकक निरीक्षण करैत अछि । केन्द्रीय बैंकसँ बनाएल नीति आ दिशानिर्देश निजी तथा सरकारी बैंकके मानै परैत अछि । देशमे कोनो भी राष्ट्रिय दर नीति केन्द्रीय बैंक करैत अछि । देशमे आवशयकता अनुसार केन्द्रीय बैंक मुद्रा छापैत अछि । देशक अर्थव्यवस्था अनुसार निजी तथा सरकारी बैंकके दिशा निर्देशसभ तय करैके लेल केन्द्रीय बैंकक होएत अछि । ई बैंकक गभर्नरसँ नोटसभमे हस्ताक्षर होएत अछि ,जे कारण ओ नोट देशमे मान्य होएत अछि।
केन्द्रीय बैंकक कार्यसभ
- नोट निस्कासन
- सरकारक बैंक वा प्रमुख सल्लाहकार
- बैंकसभक बैंक
- बिदेशी बिनिमय नियन्त्रण
- बैँकिङ प्रथाक बिकास
- पुँजीक परिचालन आ राष्ट्र ऋणक ब्यबस्था
- साख सृजना आ नियन्त्रण
- अन्तिम त्रृणदाता
- सरकारी कोषक संरछक


text:
अटल बिहारी वाजपेयी
अटल बिहारी वाजपेयी (जन्म २५ दिसम्बर, १९२४) भारतक पूर्व प्रधानमन्त्री छल । ओ भारतीय जन सङ्घक स्थापना केनीहार एक प्रमुख व्यक्ति छल आ सन् १९६८सँ सन् १९७३ धरि ओ एकर अध्यक्ष सहो रहल छल । ओ भारतीय राजनीतिमे एक सक्रिय नेता छल । ओ अपन जीवन कालमे राष्ट्रधर्म, पाँचजन्य आ वीर अर्जुन आदि राष्ट्रिय भावनासँ ओत-प्रोत पत्र-पत्रिकासभक सम्पादन केनए छल । एहि अतिरिक्त ओ एक ओजस्वी आ पटुवक्ता (ओरेटर) आ प्रसिद्ध हिन्दी कवि सेहो छल ।
विषय सूचीसभ
प्रारम्भिक जीवन[सम्पादन करी]
उत्तर प्रदेशकऽ आगरा जनपदक प्राचीन स्थान बटेश्र्वरमे २५ दिसम्बर, १९२४ कऽ दिन ब्रह्ममुहूर्त्तमे हिनकर जन्म भेल छल । पिता पं. कृष्ण बिहारी मिश्र ग्वालियरमा अध्यापन कार्य करैत छल । महात्मा रामचन्द्र वीरद्वारा रचित अमर कृति "विजय पताका" पढ अटल जीकऽ जीवनक दिशा परिवर्तन भेल । अटलजक बी.ए.कऽ शिक्षा ग्वालियरक विक्टोरिया कलेज (वर्तमानमे लक्ष्मीबाई कलेज)मे भेल । छात्र जीवनसँ ओ राष्ट्रिय स्वयंसेवक सङ्घक स्वयंसेवक बनल आ राष्टीय स्तरक वाद-विवाद प्रतियोगितासभ भाग लिए लगल । कानपुरक डी.ए.वी. कलेजसँ राजनीति शास्त्रमे प्रथम श्रेणीमे एम.ए. कऽ परीक्षा उत्तीर्ण केलक। फेर एल.एल.बी. को पढाई शुरू केलक मुदा बीचमे छोड सङ्घ कार्यमे लागल । डा. श्यामा प्रसाद मुखर्जी आ पं. दीनदयाल उपाध्यायक निर्देशनमे राजनीतिक पाठ पढलक। सम्पादकक रूपमे पाञ्चजन्य, राष्ट्रधर्म, दैनिक स्वदेश आ वीर अर्जुनक कार्यभार सम्हालक।
राजनीतिक जीवन[सम्पादन करी]
[१] ओ भारतीय जन सङ्घक स्थापना करैसभमे एक गोटे छल आ १९६८ सँ १९७३ धरि अध्यक्ष सेहो रहल। १९५५ मे पहिल बेर लोक सभा चुनाव लडलक, सफलता नै भेल मुदा, १९५७ मे बलरामपुर (जिला गोण्डा, उत्तर प्रदेश)सँ जनसङ्घक प्रत्याशीक रूपमे विजयी भऽ लोक सभामे पुगल । १९५७ सँ १९७७ धरि ( जनता पार्टीक स्थापना धरि) जनसङ्घक संसदीय दलक नेता रहल। १९६८ देखि १९७३ सम्मउनी भारतीय जनसङ्घका राष्टीय अध्यक्ष पदमा आसीन रहे। मोरारजी देसाईको सरकारमा उनी १९७७ देखि १९७९ सम्म विदेश मन्त्री रहे र विदेशमा भारतको छवि राम्रो बनाए।
कविक रूपमे अटल[सम्पादन करी]
श्री अटल बिहारी वाजपेयी राजनीतिज्ञ होएके साथ-साथ एक कवि सेहो छल [२]। मेरी इक्यावन कविताएं वाजपेयीक प्रसिद्ध काव्यसंग्रह छी। अटल बिहारी वाजपेयीक काव्य रचनाशीलता एवं रसास्वाद पितासँ प्राप्त भेल छल । हिनकर पिता कृष्ण बिहारी वाजपेयी ग्वालियर रियासतमे ओहि समयक मानिएल कवि छल । ओ ब्रजभाषा आ खडी बोलीमे काव्य रचना करैत छल । पारिवारिक वातावरण साहित्यिक एवं काव्यमय होएके कारण ओ सफल कवि बनल छथि। हिनकर सर्व प्रथम कविता ताजमहल छल । कवि हृदय कहियो भी कवितासँ वंचित नै भऽ सकत। राजनीतिक साथ-साथ समष्टि एवं राष्ट्रप्रति हिनकर वैयक्तिक संवेदनशीलता प्रकट होएत। हिनकर सङ्घर्षमय जीवन, परिवर्तनशील परिस्थितिसभ, राष्ट्रव्यापी आन्दोलन, जेलवास सब परिस्थितिक प्रभाव एवं अनुभूतिसँ काव्यमे अभिव्यक्ति पावल गेल अछि ।
प्रकाशित रचनासभ[सम्पादन करी]
हिनकर प्रकाशित रचनासभ छथि :
- मृत्यु या हत्या
- अमर बलिदान (लोक सभामे अटल जीक वक्तव्यसभक संग्रह)
- कैदी कविरायक कुण्डलिसभ
- संसदमा तीन दशक
- अमर आग है
- कुछ लेख कुछ भाषण (
- सेक्युलर वाद
- राजनीतिक अप्ठ्यारा
- बिन्दु बिन्दु विचार , इत्यादि।
पुरस्कार[सम्पादन करी]
- १९९२: पद्म विभूषण
- १९९३: डी लिट (कानपुर विश्वविद्यालय)
- १९९४: लोकमान्य तिलक पुरस्कार
- १९९४: श्रेष्ठ सासंद पुरस्कार
- १९९४: भारत रत्न पंडित गोविंद वल्लभ पंत पुरस्कार
- २०१५ : डी लिट (मध्य प्रदेश भोज मुक्त विश्वविद्यालय)
- २०१५ : 'फरेंड्स अफ बांग्लादेश लिबरेशन वार अवार्ड', (बांग्लादेश सरकार द्वारा प्रदत्त)
- २०१५ : भारतरत्न से सम्मानित
जीवनक कुछ प्रमुख तथ्य[सम्पादन करी]
- अटल जी एक एहेन नेता छथि जे देशक हितमे काम केलक|
- आजीवन अविवाहित रहल।
- ओ एक ओजस्वी एवं पटु वक्ता (ओरेटर) एवं प्रसिद्ध हिन्दी कवि सेहो छथि।
- परमाणु शक्ति सम्पन्न देशसभक सम्भावित क्रोध विचलित नै भऽ हिनका अग्नि-दुई आ परमाणु परीक्षण करै देशक सुरक्षाक लेल दृढ कदम सेहो उठालक। १९९८मे पोखरणमे भारतक द्वितीय परमाणु परीक्षण करै जसहिमे अमेरिकाक सीआईए थाहा नै पावलक।
- अटल सबसँ लाम्बा समयधरि सांसद रहल आ जवाहरलाल नेहरू आ इन्दिरा गान्धीपछा सबसँ लाम्बा समयधरि प्रधानमन्त्री सहो रहल। अटलहि पहिल प्रधानमन्त्री छथि जे गठबन्धन सरकारके स्थायित्व आ सफलतासित संचालित केलक।
- अटल पहिल विदेश मन्त्री छल जे संयुक्त राष्ट्रमे हिन्दीमे भाषण दऽ भारतके गौरवान्वित करवाने छल ।
अटलजी कऽ टिप्पणी[सम्पादन करी]
मृत्यु[सम्पादन करी]
ओ ११ जून २०१८ मे किडनी मे संक्रमण आ कुछ अन्य स्वास्थ्य समस्या कऽ कारणसँ अखिल भारतीय आयुर्विज्ञान संस्थान (एम्स) मे भर्ती छल , जत् १६ अगस्त २०१८ कऽ शाम ०५:०५ बजे हिनकर मृत्यु भऽ गेल । "पूर्व प्रधानमन्त्री अटल बिहारी वाजपेयी १६ अगस्त २०१८ को शाम ०५:०५ बजे अंतिम सांस लेल्क। पिछला ३६ घण्टातक हिनकर तबीयत बहुत खराब भऽ गेल छल ।"[३]
सन्दर्भ सामग्रीसभ[सम्पादन करी]
- ↑ http://www.elections.in/political-leaders/atal-bihari-vajpayee.html, अभिगमन तिथि ०९.१२.२०१७।
|title=অনুপস্থিত বা খালি (सहायता)
- ↑ "Atal Bihari Vajpayee", ०९.१२.२०१७, अभिगमन तिथि ०९.१२.२०१७।
- ↑ "पूर्व प्रधानमंत्री अटल बिहारी वाजपेयी का ९३ साल की उम्र में निधन". नवभारत टाइम्स. https://navbharattimes.indiatimes.com/india/atal-bihari-vajpayee-passed-away/articleshow/65422080.cms. अन्तिम पहुँच तिथि: १७ अगस्त २०१८.
बाह्य जडीसभ[सम्पादन करी]
- अटलजीक जीवन परिचय (वेबदुनिया)
- अटल बिहारी वाजपेयी - एक परिचय - बीबीसी नेपाली
- वाजपेयीक राजनीतिक यात्रा - बीबीसी हिन्दी
- पुस्तक डाट आर्ग म अटलजीक बारेम जानकारी
- कविता कोशउपर अटल बिहारी वाजपेयीक कवितासभ
- अटल बिहारी बाजपेयी, विलक्षण काव्य प्रतिभा
- अटल बिहारी वाजपेयीक बारेम जालस्थल
- भाजपाक जालस्थलम वाजपेयीजीक बारेम
- भारत सरकारक जालस्थलम वाजपेयीजीक बारेम


text:
> सुन्दर संयोग केर होयत मंचन
नव दिल्ली. मैथिली रंगमंच पर मंचित होमय हेतु तैयार अछि 'सुन्दर संयोग'. आगामी 26 अगस्त 2012 कें श्रीराम सेंटर, सफदर हाशमी मार्ग, मण्डी हाउस, नई दिल्ली - 110001 मे साँझक 06.30 बजे स' मैलोरंग रेपर्टरी अपन नव नाटक सुन्दर संयोग प्रस्तुत करय जा रहल अछि.
सुन्दर संयोग नाटकक रचना 1905 ई मे भेल. एकर लेखक छथि स्व. कविवर जीवन झा. वर्ष 1980 ई. मे सुन्दर संयोग नाटक चन्द्रनाथ मिश्र 'अमर' आ रामदेव झा दुनू गोटे मिल क' सम्पादित कयने छलाह. पुस्तकाकार रूप मे सम्पादित पुस्तक कविवर जीवन झा रचनावली नाम स' मैथिली अकादमी, पटना स' प्रकाशित अछि. एहि पुस्तक मे कविवर जीवन झा रचित तीनू नाटक 1. सुन्दर संयोग, 2. सामवती पुनर्जन्म आ 3. नर्मदा - सागर संकलित अछि. अहि पुस्तक मे प्रकाशित सुन्दर संयोग नाटक केर पुनर्लेखन सुप्रसिद्ध मैथिली नाटककार महेन्द्र मलंगिया क' रहल छथि. नाटकक निर्देशन क' रहल छथि प्रकाश झा आ अभिनय करताह मैलोरंग रेपर्टरीक अभिनेता आ अभिनेत्री लोकनि.
सुन्दर संयोग नाटक लेल पूर्वाभ्यास शुरू अछि मैलोरंगक अपन स्थानीय कार्यालय (मैलोरंग रेपर्टरी, एम बी - 57 बी, गली सं. - 2, मधुबन रोड, शक्करपुर एक्सटेंशन, दिल्ली - 110092) मे विगत 15 जुलाई, 2012 स' साँझक 6.00 बजे स' 8.30 बजे तक. सभ कलाकार लोकनि समर्पित भाव स' पूर्वाभ्यास मे खूब मेहनति क' रहल छथि. मैलोरंग आ समस्त कलाकार कें एहि नाटकक सफल आयोजन हेतु हमरा लोकनिक अग्रिम शुभकामना.
(Report: मनीष झा 'बौआभाइ')


text:
सङ्घ-शासित जनजातीय क्षेत्र
संघीय शासित कबायली इलाका (फाटा) पाकिस्तान क एक सूबा आ क्षेत्र छी।
आकृति:पाकिस्तान क सियासत पाकिस्तान क क़बायली इलाका जात चारो सओ-बूं सँ अलिहदा हैसीयत रखैत अछी आर ई वफ़ाक़ क ज़ेर इंतिज़ाम छी। क़बायली इलाका जात २७ हज़ार २२० मरब्बा किलोमीटर क इलाका पर फैलल अछी जे सूबा सरहद सँ मुनसलिक अछी।
मग़रिब मे क़बायली इलाका जात क सरहद अफ़ग़ानिस्तान सँ मिलैत अछी जत डीवरुणड लाइन ओकरा अफ़ग़ानिस्तान सँ अलग करैत अछी। क़बायली इलाका जात क मशरिक़ मे पंजाब आर सूबा सरहद आर जनूब मे सूबा ब्लोचिस्तान अछी।
२०००ए के मुताबिक क़बायली इलाका जात क कुल आबादी ३३ लाख ४१ हज़ार ७० अछी जे पाकिस्तान क कुल आबादी क तक़रीबअन् २ फ़ीसद बनईत अछी।
क़बायली इलाका ई ७ एजैंसीसभ/अज़ला पर मुशतमिल अछी:
एकर अलावा पिशावर, टॉनिक, बनूं, कोहएट आर डेरा इस्माईल ख़ान सँ मलहक़ा क़बायली इलाका सेहो मौजूद अछी।
क़बायली इलाका जात क अहम शहरसभ मे मीर एन शाह, बइजूड़, वानअ आर दर्राह बाज़ार शामिल अछी।
मुताल्लका मज़ामीन[सम्पादन करी]
पाकिस्तान क इंतिज़ामी अका अयां
आकृति:पाकिस्तान क सयासी तक़सीम गलगत बलतसतान
ज़मुरा:पाकिस्तान क क़बायली इलाका


text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू।
संतोष कुमार राय 'बटोही'
दू टा कविता
2
किसानी
पानि बिनु खेत सुखल
नहरक पानि चोरनुकबा भएल
खेत मे बिबाय फाटल
किसानी भएल कठिन.
फसलक उचित दाम नहि भेटैत अछि,
खादक कोनहु बेेवस्था नहि
अन्न घर मे सड़ि रहल अछि
सरकारक कान बहिर भएल.
के हरवाही करत आब?
के उपजाउत अन्न
देशक अराजकता बीच
किसानी भएल कठिन
2
बिन ब्याहले रहति सिया
बड़ि दुःख होएत अछि पढ़ि क' इ ख़बर,
कि दहेज केँ लेल फलाँ केँ हत्या भ गेलै,
बहिन-बेटी केर कोनहु मोल नहि अइ समाज मे,
टाका सँ बढ़ि क' किछु नहि बुझना जैत अछि।
सिया केँ भूमि बहिन-बेटीक खून सँ रंगा रहल अछि,
मौगा बनि क' घूमि रहल छथि निमोछिया सभ,
पुरुख नहि रहलाह मिथिला मे आब कियो,
सभ कियो माटिक मूरती बनि गेल छथि।
एहेन सुन्नर बुच्ची केँ ब्याह नहि करू आब कियो,
बिन ब्याहले रहति सिया जग राम बिनु विहीन भेल,
भूतहा भेल गामक-गाम,
बौरा गेल छै मरद सभ।
बाप रौ बाप इ की भेलै सभ कियो केँ,
आँखि किएक नहि आनहर भेलन्हि हुनकर,
जिनका हिया मे दोसरक बेटी लेल दरद नहि छन्हि,
ओ मनुख नहि राक्षस छथि।
परिचय-संतोष कुमार राय 'बटोही'
एम.ए.हिन्दी(JAMIA MILLIA ISLAMIA,New Delhi),UGC-Net qualified
दू टा विश्वविद्यालयी पत्रिका क संपादन,अन्यान्य पत्रिका मे रचना प्रकाशित, शोधरत।
ग्राम-मंगरौना, थाना-अंधराठाढी, अनुमंडल-झंझारपुर, जिला-मधुबनी, बिहार-847401
ऐ रचनापर अपन मंतव्य editorial.staff.videha@gmail.com पर पठाउ।


text:
पटना। बिहार मे कांग्रेस की स्थिति की भ गेल अछि एकर अंदाजा एहि स लगाउल जा सकैत अछि जे राजग आ राजद क समर्थनक क बावजूद विधान परिषदक चुनाव मे कांग्रेस नेता अरूण सिंह चुनाव हारि गेलाह। ओना विधानसभा चुनाव क भांति विधान परिषद क चुनाव मे सेहो राजग क परचम लहरायल। सारण स्नातक क्षेत्र स जदयू क डा. महाचंद्र प्रसाद सिंह आ कोसी शिक्षक निर्वाचन क्षेत्र स जदयू क संजीव कुमार सिंह विजयी रहलाह। गया शिक्षक निर्वाचन क्षेत्र क परिणाम चौंका देलक। एहि ठाम स कांग्रेसी दिग्गज प्रो.अरुण कुमार चुनाव हारि गेलाह। जखनकि हुनका राजग आ राजद क समर्थन भेटल छल। मुदा जनता कोनो हाल मे कांग्रेस कए जेना वोट नहि देबा लेल शपथ खा चुकल अछि। एहि ठाम स निर्दलीय डा.संजीव श्याम सिंह जीत गेलाह। गया स्नातक क्षेत्र स भाजपा प्रत्याशी पूर्व मंत्री अवधेश नारायण सिंह सेहो जीत गेलाह।
मुख्य पृष्ठ समाचार राजग आ राजदक नाव पर भेल सवार, तखनो डूबल कांग्रेस


text:
- लाञ्च भेल ‘घोघमे चान्द’ केर आडियो-वीडियो प्रोमो
- एही मास 14 केँ होयत प्रदर्शित
दरभंगा, 11 फरवरी (मिआसं)। मैथिली फिल्म उद्योगक विकास लेल राज्य सरकार द्वारा फिल्म सिटीक निर्माण कराओल जेबाक चाही। जहिना राज्य सरकार अन्य क्षेत्रीय भाषाक सिनेमाकेँ अपना दिससँ सहयोग दैत अछि तहिना मैथिलीकेँ सेहो भेटबाक चाही। ई बात कामेश्वर सिंह दरभंगा संस्कृत विश्वविद्यालयक कुलपति डा. देव नारायण झा कहलनि। ओ मंगलकेँ उदय राज निर्देशित आ सह निर्माता पंकज प्रसून जोशी द्वारा निर्मित मैथिली फिल्म ‘घोघमे चान्द’ केर आडियो कैसेट आ वीडियो प्रोमो लांचिंग समारोहमे मुख्य अतिथिक पदसँ बाजि रहल छला। कुलपति डा. झा कहलनि जे जनक नन्दिनी जानकीक जन्मस्थली अदौसँ अपन सभ्यता-संस्कृति लेल जानल-चीन्हल जाइत अछि। वर्त्तमान समयमे एकर प्रचार-प्रसार करबा लेल मैथिली सिनेमा एक गोट सशक्त माध्यम बनि सकैत अछि। एहि लेल बेसीसँ बेसी संख्यामे लोक सभकेँ मैथिली सिनेमा देखबा लेल हॉल धरि जेबाक चाही। संगे कलाकार लोकनिकेँ प्रोत्साहित करबाक चाही। कार्यक्रमक अध्यक्षता करैत मैथिली फिल्म ‘सस्ता जिनगी महग सेनुर’ केर निर्माता बालकृ ष्ण झा कहलनि जे पहिने केर अपेक्षा बेसी संख्यामे मैथिली सिनेमाक निर्माण कयल जा रहल अछि, मुदा एहि उद्योगक स्थिति ताबत नञि सुधरत जाबत एकरा अपना दर्शक दिससँ सिनेह नञि भेटत। कोनो सिनेमाक टीम लेल पाइसँ बेसी ओकरा द्वारा कयल गेल अभिनयकेँ सराहब महत्वपूर्ण होइत अछि। मैथिली फिल्म अकादमीक संयोजक शशिमोहन भारद्वाज राज्य सरकारसँ माङ केलनि जे मैथिली फिल्म उद्योगकेँ जिया कऽ रखबा लेल मैथिली फिल्मकेँ सेहो अनुदान देल जाय। एहि अवसरपर जनतब देल गेल जे 14 फरवरीकेँ एहि फिल्मक प्रदर्शन होयत।
एहि अवसरपर उपस्थित सभ गोटे समवेत भऽ एक स्वरसँ मैथिली सिनेमाक विकास लेल आ मिथिलामे बेसीसँ बेसी फिल्म निर्माणक लेल प्रतिबद्धता व्यक्त केलनि। कार्यक्रममे विनोद पंसारी, राजेश झा, श्याम झा सहित अन्य लोक सेहो विचार रखलनि। पंकज प्रसून केर सञ्चालनमे भेल एहि कार्यक्रममे डा. एचके दास, श्याम भास्कर, सज्जाद, श्याम भूषण, राजेश झा, हेमेन्द्र लाभ सहित सिनेमाक अभिनेता आ अभिनेत्री उपस्थित छली।


text:
Sunday, 28 December 2014
पद्य - १०० - परिवर्तन
परिवर्तन
परिवर्तन जिनगीक नियम छी, परिवर्तन होएबे करतै ।
वर्तमान जे घटित भऽ रहल, से अतीत होएबे करतै ।।
परिवर्तन नहि रोकि सकै छी, परिवर्तन तँऽ शाश्वत छै ।
एकर सिवा सबकिछु धरतीपर, अजर-अमर नञि, नश्वर छै ।।
परिवर्तन केर नियम सृष्टि केर, एकमात्र उत्प्रेरक छी ।
आदि – अन्त, निर्माण – ध्वंश केर, इएहमात्र सम्प्रेरक छी ।।
काल बुझू वा समय कहू, एकरहि रूपेँ परिलक्षित अछि ।
जगत नचाबए इएह नियम, अपने तँऽ अतिसंरक्षित अछि ।।
अनुकूलेँ हो वा प्रतिकूलेँ, परिवर्तन नहिञे रुकतै ।
परमेश्वर केर परमशक्ति ई, अपन राह चलबे करतै ।।
मानव जे प्रतिकूलहुमे, अनुकूल बाट एक बना सकए ।
सएह जीवनक चित्रपटक, सर्वोत्तम अभिनेता कहबए ।।
28 DEC. 2014 कऽ प्रकाशनार्थ “पुर्वोत्तर मैथिल (समाज)” केर सम्पादकीय कार्यालयकेँ प्रेषित ।
मैथिली पाक्षिक इण्टरनेट पत्रिका “विदेह” केर 193म अंक (01 जनबरी 2016) (वर्ष 9, मास 97, अंक 193) मे प्रकाशित ।
Subscribe to: Post Comments (Atom)


text:
काष्ठ कला क अद्भुत नमूना अछि बिहार क नेपाली मंदिर,
विनीत ठाकुर
पटना। मंदिर भारतक सामाजिक, सांस्कृतिक एकताक प्रकाश स्तंभ क रूपेँ प्राचीन काल से विद्यमान अछि आ अपन भव्यता, शिल्प क लेल विश्वविख्यात अछि। एहि मंदिर सबहक मध्य विहार क राजधानी पटना क समीप हाजीपुर मे कौनहारा घाट पर बनल नेपाली मंदिर काष्ठ कला क अद्भुत नमूना अछि। ई गाँधी सेतु क बाद जडुआ मोड़ से छ किमी दूर हाजीपुर क पश्चिम क्षेत्र मे अवस्थित अछि। मंदिर काठ सँ बनल अछि आ परिसर मे लकड़ी क खम्भा सब पर काम कलाक विभिन्न आसन प्रदर्शित करैत मूर्त्ति सब बनल अछि जे अनायासे खजुराहो, अजंता, एलोरा क मूर्त्ति सबहक स्मरण करबैत अछि।विहार क ई मंदिर काम कला क शिक्षा दैत स्वयं में अद्भुत अछि।
स्थानीय लोक सब एहि मंदिर क महत्व से अवगत नहि छथि परन्तु देशी विदेशी सैलानी सब मंदिर क मंच सौन्दर्य क आनन्द लेबा लेल भारी संख्या मे अबैत छथि। मंदिर मे पूजा पाठ कम होइए।ई भारतीय पुरातत्व विभाग सँ संरक्षित अछि तथापि अगल बगल मे निर्माण भेल छैक। गंगा आ गंडक नदी क संगम पर बनल एहि मंदिर क प्राकृतिक दृश्यावली अत्यन्त मनोरम अछि। एक दिश महाश्मशान मे सतत चिता प्रज्वलित रहैत अछि,लगे मे अछि नारायणी घाट जकरा से आगू एक विशाल कक्ष क मध्य नेपाली मंदिर अवस्थित अछि। मंदिर क वाह्य ऊपरी भाग आ शिखर नेपाल क पशुपतिनाथ मंदिर क अनुकृति थिक। एकर शिल्प अन्य मंदिर से भिन्न अछि।
मंदिर क निर्माण लगभग ५५० वर्ष पूर्व ओतुका राजा अपन साम्राज्य विस्तार आ अन्य राजा सबकेँ अपन अधीन करबाक उपलक्ष मे करौने छलाह।यौन शिक्षा सँ समाज केँ अवगत करेबा लेल बनल ई मंदिर क वास्तुकला पैगोडा शैलीक अछि जे सैलानी सब केँआकर्षित करैत अछि। एहि मंदिर क निर्माण नेपाली कमांडर मातवर सिंह थापा के निदेश मे भेलाक कारणे ई नेपाली मंदिर कहबैछ। मूलतः ई भोला नाथ, शिवजी क मंदिर थिक। काशी प्रसाद जायसवाल शोध संस्थान क अनुसार विहार क उत्तर मुगलकालीन देवालय सब मे ई मंदिर अपन बनाबट आ युग्म मूर्तिसब लेल विश्व प्रसिद्ध अछि।ओना त पर्यटक सालोभरि अबैत छथि परन्तु श्रावण आ कार्तिक मास मे लाखो क संख्या मे अबैत छथि।


text:
अररिया: अररिया जिलाक नरपतगंज सs भाजपाक पूर्व विधायक देवयंती यादव केर कोसी कॉलोनी स्थित घर सs पुलिस केँ 15 गो बोतल विदेशी शराब बरामद केलक । नरपतगंज पुलिस ई कार्रवाई पटना उत्पाद विभाग सs भेटल सूचनाक आधार पर केलक। अखन प्राथमिकी दर्ज कs आगाक कार्रवाई शुरू कs देल गेल अछि।
प्राप्त जानकारी केर अनुसार भाजपाक पूर्व विधायक देवयंती यादव नरपतगंज केर कोसी कॉलोनी स्थित सरकारी क्वार्टर में अपन स्थायी निवास बना रखने अछि। आर अखन फिलहाल ओ जोगबनी में रहैत छैथ।एही आवास पर हुनक बराबर ऐनाई गेनाई लागल रहैत छल। हुनक गैरमौजूदगी में सेहो किछु कार्यकर्ता आवास में नियमित रूप सs रहैत छैन हालांकि छापामारी समय आवास में एगो छोटा बच्चा रुमक सफाई कs रहल छल।
पुलिस बैड रूम,किचन आओर जगह सब पर सघन सर्च अभियान चलेलैथ। सर्च अभियानक दौरान 11 बंगाल निर्मित पाउच, एगो रोयल स्टेगक फुल, तीन गो सील खुलल 180 एम.एल केर बोतल और आर.एस केर फुल बोतल में 100 एम.एल शराबक बरामद काईल गेल अछि। छापामारी सs आसपासक लोग सब में हड़कंप मैच गेल अछि। पुलिस सिंचाई विभागक अधिकारी कs सेहो एही मौका पर बजेलैथ। नरपतगंज थानाध्यक्ष सुनील कुमार शराब भेटबाक पुष्टि केलैथ ।
नरपतगंजक कोसी कॉलोनी स्थित सरकारी क्वार्टर में शराब बरामादगीक मामला में पूर्व विधायक देवयंती यादव कहलैथ कि हम जखन विधायक छेलू तs हम एत स्थायी रूप सs रहैए छलौ।अखन फिलहाल ओहि आवास सs हमर कोनो लेना-देना नञि अछि। अखन हम स्थायी रूप सs अपन निजी निवास जोगबनी में रहैत छी। कहलैथ जे की सोचल समझल साजिसक तहत हमर छवि केँ धूमिल करबाक लेल आवास सs शराब भेटबाक साजिश बतेलैथ।
#शराब -बरामद # बीजेपी कार्यकर्ता # अररिया #मैथिली समाचार


text:
तीन टा रिस्क लेल गेल अछि ‘प्रेमक बसात’ मे
डॉ प्रवीण झा
‘प्रेमक बसात’ सिनेमा के गीत-ट्रेलर सभटा देखलहुँ। मुदा लिखइ में किछु असौकर्य भेल, तs अनठेने रही। निर्देशक, संगीत सभटा में माँजल आ नीक लोक सभ छथि, मुदा हम छी किछु कुचेष्ट। हिंदी में ‘आलोचक’ सेहो कहि सकइत छी। फ़िल्म तs नहि देखलहुँ, मुदा हमरा जनइत एहि में तीन टा रिस्क लेल गेल अछि।
एक तs दरिभंगा शहरक अधा हिंदू-अधा मुसलमान सन संरचना रहितो कहियो क्यो सांस्कृतिक मिलाप में बियाह वा प्रेम संबंधक चित्रण नहि केलनि। कवि होथु वा फिल्मकार। एहि सँ फराके रहला। वास्तविक जीवन में सेहो संबंध नहिए जेकाँ। बियाह भेलहि मुदा आन ठाम प्रवास केलाक बाद, दरिभंगा में राज-महाराज काल में सेहो संबंध नहि सूनल। जखनि कि आन प्रदेश सभ में कम-बेस होइत रहलइ। आब तs खैर दक्षिणपंथी आ लव-जिहाद धारा चललइ तs शुद्ध प्रेम भेला पर सेहो असंभवे लगति अछि। बॉलीवुड सिनेमा में ई चित्रण कतेक बेर भेल छहि, मुदा मैथिली फ़िल्म में ओकर चित्रण क्रांतिकारी अछि।
दोसर गप्प जे भाषा में मैथिलीक उपयोग किछु भिन्न छहि। आधुनिक छहि। अजुका मैथिली आ सभ अंचलक (कोसी आ मधुबनी मिलाs कय) सामूहिक मैथिली यैह थीक। एतबय नहि दिल्ली-बंबई में रहइत मैथिलक भाषा सेहो एकर समकक्ष। मुस्लिम परिवेशक ऊर्दू मिश्रित भाषा संग मैथिली नब प्रयोग लय निर्देशक के प्रशंसा करब। तखनि ई इच्छा अछि जे किछु ओहि परिवेशक आन चित्रण जेना मर्सिया आ मुसलमान लोक-संस्कृति सेहो देखायल जाय।
तेसर गप्प जे संगीत, कोरियोग्राफ़ी आ शृंगार नब बॉलीवुड सन छैक। आधुनिक, पोछल-पाछल, टीप-टॉप जे कही। आईटम सॉन्ग सेहो बॉलीवुड सँ कमजोर नहि छैक। ललमुनिया के ताड़ी। गायिकाक भास शोख़ आ नब तरंग बला, आ तहिना नीक सिनेमैटोग्राफ़ी। नायिका आ नायक नब ‘हेयर-स्टाइल’ आ फ़ैशन संग आकर्षित करइत छथि। नब तकनीक सभक उपयोग देखार छैक, जे नितिन चंद्रा के ‘मिथिला मखान’ सँ आरंभ भय गेल छल। संभवत: जे सिनेमा हॉल सभ मैथिली सिनेमा नहि लगाs कय बॉलीवुड लगबइत छल, कखनो भोजपुरियो लगबइत छल, आब मैथिली लगाउत। कियैक तs सभटा भेट जेतइन।
पुरान घर खसय, नब घर उठय। ई कहबी चरितार्थ हयत, हमरा आशा अछि। तखनि हम अपने नब आ पुरानक मध्य त्रिशंकु छी, तs ई नहि कहब जे फ़िल्म देखि हमरा केहन लागत। ओना विश्व के कोनो आशावादी मनुक्ख के ‘लाइट ऐट एंड ऑफ़ टनेल’ अहि सिनेमा में निश्चित देखेबाक चाही।
अहि सिनेमा सँ पुरस्कारक अतिरिक्त व्यवसायिक सफलता कय सेहो अपेक्षा अछि। भरिसक मैथिली के एकटा ब्लॉकबस्टर सिनेमा भेटि जाय आ मैथिली फ़िल्म दर्शक के दृष्टांत सेहो विस्तृत होइ।
—
लेखक नार्वे मे रहैत छथि आ साहित्यर अनुरागी छथि


text:
मिथिलाक विराट जनसंख्या प्रवास मे रहैत अछि आ तें रेल संपर्क केर बहुत बेसी महत्व अछि. दुनू पारक मिथिला (भारत-नेपाल) केर विशाल संख्या मे लोक विभिन्न ठाम रोजीरोटी लेल बसैत छथि आ मिथिला आवागमन लेल रेल एक साधन भेटैत अछि.
रेल बजट विपक्ष कें कनियो नहि सोहेलैक अछि त' सरकार केर सहयोगी दल सभ सेहो मुंह कान दूसय सं नहि रहल अछि. मिथिलाक भागलपुर सं सांसद शाहनवाज हुसैन रेल बजट कें पार्टी बजट कहलनि त' यशवंत सिन्हा एकरा चापलूसी केर बजट बतओलनि. बिहार केर मुख्यमंत्री नीतीश कुमार एकरा बेजाय बजट बतओलनि. संगहि बिहार कें अनदेखी करबाक आरोप सेहो लगओलनि.
पवन बंसल केर एहि बराक बजट कें कांग्रेसी नेता सभ सेहो कोनो खास नीक नहि कहि रहल छथि. जनता पर परोक्ष रूपें महगी लादबाक जोगार जनता कें किएक सोहेतैक?
मुदा एहन नहि छैक जे खाली नकारात्मकते छैक बजट मे. मिथिला कें किछु भेटलैक अछि एहि मे. कोलकाता प्रवासी लेल ट्रेन बढल अछि कोलकाता-सीतामढी, साप्ताहिक, कटिहार-हाबडा, साप्ताहिक. मिथिला विकास परिषद् केर राष्ट्रीय अध्यक्ष अशोक झा एहि रेल बजट कें मिथिला क्षेत्र केर सांसद लोकनिक अक्षमता बतओलनि. ओ कहलनि जे जयनगर मे स्थानीय लोग सभ रेल परिसेवा लेल धरना पर बैसल छलाह जे धियान मे नहि राखल गेल. कोलकाता सं मिथिलांचल एक्सप्रेस कें दैनिक करबाक मांग हम सभ कयने छलहुं जे नहि सुनल गेल. मुदा हमरा सभ कें सीतामढ़ी लेल साप्ताहिक ट्रेन भेटल अछि जाहि सं संतोष करय पडत. मिथिला मे जनप्रतिनिधि लोकनि कान मे तेल-तूर ध' बैसल छथि नहि त' एहि तरहक अवहेलना नहि होइत.
(Report: मिथिमीडिया ब्यूरो)


text:
कुमार शुशान्त
कुमार शुशान्त
डटिकए जलपान
एकटा कविताक भाव निश्चितरुपसँ स्मरण होयत,
“सात समुद्रक जलकेँ स्याही बनादेलजाए,
वनक जँगलके लेखनी,
समस्त धर्तीकेँ कागज बनादेलजाए,
तखनो भगवानक महिमा पूर्णरुपसँ नहि लिखल जाऽसकैया”
भगवानक महिमा त छोडि दिय एतबा में त डटकेजलपानेक महिमा नई अटत। डटकेजलपान हूनक वास्तविक नाम छन्हि दिबसलाल। जे हुनकर कर्मेन भेटल छन्हि हुनक किछु महिमा प्रस्तुत अइछ,
कीऋ परिक्षाक सेंन्टर गामसँ ७० कि.मि. दूर एकटा स्कूल में रहें, आवत–जावत नई संभव हाएत ई विचार कऽक गामक १० टा जे परिक्षार्थी छल सबगोटे एके ठाम डेरा लेनहुँ। पहिलबेर अभिभावकके नजरसँ दूर स्वच्छंद लंगोटिया यार–दोस्त संग रहबाक मौका भेटल। उमंग–उत्साह त एते कि बर्णने उचित नई। ओम्हर अभिभावकके कि फुरौलनि से भगवान जानथि। देख–रेखलेल संग लगौलनि डटकेजलपानके। एक त राकश मंडलि उपर स न्योत से भेट गेल, डेरामें समानसब राइखकऽ फ्रेश होयबाकलेल कोका–कोला पिबाक निर्णय भेल मंइलिके। दोकानपर पहुँचिते हुकुम भेल दोकनदारके,
“दसटा खूब ठंढा कोका–कोला दऽ”
डटकेजलपान लगा कुल संख्या छल एग्यारह, मुदा जानि–बूझकऽ मंगनऊ दशेटा।
आवशुरु भेल विवेचन
एकटा मित्र “जा हुनका नइ भेटलनि ”
दोसर “नई–नई हुनका देबो नइ करबनि ”
तेसर “से किया ?”
चौथा “बड़ कडा निशा होइत छैक अइ में”
सब गोटे जाहि मंशासँ गप्प नारने छलहुँ से पुरा भेल, डटकेजलपान बजलथि।
डटके “उबारु सब, माँए बाप परिक्षा देबला पढएने छन्हि आ ईसब एतऽ दारु पिबइ छथि ”
एक मित्र “तोहरा अपन ँबतजभच के शपथ छह, कतौ बजिहऽ नई ”
अंगूठा द्दाप, ँबतजभच के मतलब नई बूझलथि ताएँ झगड़ा नई कएलथि, एतबे बजलनि
“ठिकछई–२ नइ कहब ”।
किछुदेर सऽबके पिबैत देख नइ रहलगलन्हि, पूछि बैसलथि,“कते कड़ा होइछै एकर निशा ?”
मित्र “नइ पूछह, झूमा देतौ ”
डटके “(मूंह बिचकबइत) हूँह, केहन–२ भाँग–धतूर के त सिधें घोंटि जाइ छियनि त ई कि झूमाओत ?”
मित्र “कहैत छिओ ने , भूलियोकऽ नई पिविहऽ ”
डटके “एहन बात छइ तहन लबही तरे ”
लेलथि कोका–कोला; मुश्किलसँ आधा बोतल पिने रहथि कि लड़बड़ाईत आवाजमें कहैछथि “हमरा
कान में फहऽहऽहऽ करईया ”
एक मित्र “हौ, ई कोन बिमारी भेल ”
दोसर मित्र “बिमारी नई, हिनका निशा लागि गेल छन्हि ”
हौजी एतवा सुनिते आधा बोतल कोका–कोला हाथमें नेने ओङ्घराए लगलथि रोडपर। आबत भेल भीड़, जे तुरत्ते आएल रहथि हूनक एकैटा प्रश्न रहन्हि– “कि भ गेल छन्हि ”
“निशा लागल छन्हि ”
“कि लऽ लेलथि ”
“कोका–कोला ”
“बड़ नौटंकियाह लोक छथि, ओइसँ कोनो निशा लगइ छइ ”
जइन एतबे जवाब धिरे–धिरे जम्मा भेल पचासटा लोकसँ सुनलथि तइन ठाढ भऽ क देहपर लागल माटि झाड़ैत बजलथि,“उबारु सब, झूठे किया बजैजाइत गेले हऽ जे निशा बला चिज छइ से, करा देले ने बेइज्जति”।
एकटा मित्र “तों किया चिंता करैत छऽ बेइज्जतिके?, ओकरा करऽ दहक ने जकरा ठाम इज्जत छई ”।
“बोनि निक भेटल” चर्चा करैत सब गोटे पहुँचनऊ डेरामें।
आब निर्णय भेल भोजन लेल जएबाक।बेरा–बेरी भोजन कऽक आएल जाए।
२ रुपैयामे भरिपेट भोजन पहिनहिं एकटा होटलमे तय कऽ क एडभान्स १० रुपैया जमा सेहो करा चुकल छलहुँ। होटलके नाम कहिकऽ सबसँ पहिने भोजन करबाकलेल पठाओलगेल डटके जलपानकेँ। घन्टा दू घन्टा, चारि घन्टा भऽगेल मूदा डटके जलपान अएलथि नहि। चिन्ता सँ बेसी कौतुहुलतावश हुनक तलाशमे सबगोटे निकललहुँ। होटल आगा पहुँचलहुँ त फेर सँ नजर पडल किछु लोकक भीडपर। पहुचिते देखैत छी जे डटकेजलपान आओइ होटल मालिक बीच गर्मागरम बहश भऽरहल अछि।
होटल मालिक “हम कोनहुँ किमतपर नईं खुवा सकैत छी”
डटके– “अपने मने नई खुएबे, पाई देने छियौ, फोकटमे नईं”
बीच बचाव करैत होटल मालिकसँ प्रश्न पुछि बसिलहुँ–“की बात ”
जबावमे खाना बनाबऽवला महराज बडका हण्डाके करछुसँ पिटैत पहुँचल ओतऽ जतऽ हमसब ठाढ छलहुँ।
दोकानदार–(खाली हण्डा दिस ईशारा करैत)“आब बुमाएल बात”
किछुदेरक चुप्पीक बाद, फेरसँ हाथ जोडिकऽ बजलथि–“सरकार हम मनुख्खक भोजनके बात कएने छलहुँ”
हमसब कहलियैन्हि–“ई त ऊचीत नई भेल ! हमसब त एडभान्स देने छी”
दोकानदार गल्लामेसँ १२ टका निकालिकऽ, लगमे आबि हाथमे पकडा देलक आ कानमें धिरेसँ कहैया–“बारह टका देलहुँ, १० टका जे अपने एडभान्स देने छलहुँ से आ सुनु–ऊ जे सामनेके होटल अछि(सामनेके होटल दिस ईशारा करैत) ओकरा मालिकसँ बड कसिकऽ दू दिन पहिने हमरा मगडा भेल छल, उपरका जे फाजिल दू टका अछि ओ हमरा तरफसँ घूसभेल, अई आदमिके काल्हिसँ ओही होटलमें पठाऊ”
दोकानदार सँगे सब मित्रके हँसैत–हँसैत पेट दुखाए लागल।
डटकेजलपान अर्थात दिवसलालजीक एक एकटा काजक वर्णन लिखऽमे जौं समुद्रक पानिके मसी बनादेल जाए त भलेही समुद्र सुखा जाए मूदा दिवसलालजीक कारनामा नई लिखा सकत। धन्यछथि....दिवसलालजी!
Subscribe to: Post Comments (Atom)


text:
PHOTOS- मधुबनी के चपाही मे आगि सं चारिटा मरलाह, 500 घर जरिsक राख
सुगौना पंचायत के चपाही मे रविदिन 30 मार्च के आगि मे पांच सय सं बेसि घर जलिsक राख भ गेल.
बताएल जा रहल अछि जे आगि खाना बनाबैत काल चूल्हा सं
उठल चिंगारी सं लागल. पछिया हवा के कारण आगि देखैत दैखेत पूरा टोला के अपना चपेट ने लs लेलक.
चपाही में 500 सं बेसि घर के जलि के राख भेलाह से लाखों टका के संपत्ति के नुकसान भेल अछि.
आगि से घर...मकान सं नष्ट भए गेल... कइटा मवेशी सेहो झुलैस गेल. घर के बाहर लागल गाड़ी-बाइक सेहो राख भs गेल.
ओतेक भीषण आगि लगला के बादहुं दमकल विभाग के गाड़ी के गाम तक पहुंचय मे दू घंटा सं बेसि के समय लागय. एहि सं आगि आओर फैलेत गेल.
आगि लगला के बाद सरकारी अफसर सभ चपाही पहुंच गेल छथिन्ह. चुनाव के टाइम होए के कारण सरकार आओर दोसर पार्टी के लोक सभ कोनो मौका नहि छोड़य चाहय छथिन्ह. सभ घटनास्थल पर पहुंच गेल छथिन्ह. मुदा आगि सांझ धरि पूरा नहि बुझल छल.
सरकार के तरफ सं नुकसान के आकलन कएल जा रहल अछि. आकलन के बाद राहत केर घोषणा कएल जाएत.
रिपोर्ट आओर फोटो -संजीव कुमार गुप्ता
आओर फोटो+ वीडियो देखय लेल क्लिक करु-
Video + Pics: राजनगर चपाही मे अग्नि देवताक तांडव
1 comment:


text:
Wednesday, November 2, 2016
मुड़ियाएल घर (क. जगदीश प्रसाद मण्डल)
मुड़ियाएल घर
जागेश्वर काका दुनू परानी दरबज्जाक ओसारक चौकीपर बैस बेरुका चाह पीबै छला। फागुनक समए, परसु शिवराति छी। जाड़क सरपोख नहाएल समए वसन्ती रौद पेब सोलहन्नी तँ नहि मुदा आधासँ बेसी जाड़क जकड़न तियागि चुकल छल। एक तँ अढ़ाइ-तीन बजेक बेरुका समए, तैपर मन्द-मन्द पुर्बाक लहकी सेहो लहलहाइत। ओना चाहक रंग-रूप आ सुआदो आन दिनसँ नीक अछि। नीकक कारण अछि एक तँ बकेन महींसिक दूध तैपर जागेश्वर कक्काक भातीज जे दार्जिलिंगमे रहि चाहे कम्पनीमे नोकरी करै छैन, ओ आधा किलोक चाहक पॉकेट देने रहैन, वएह टटका चाहपत्ती। ओना, बनौनिहारि पुतोहुक लूरिमे कोनो बढ़ोत्तरी नइ भेल छेलैन। मुदा काजोक तँ शुभ संजोग होइते अछि। भरिसक सएह सुधनीकेँ भेलैन, जइसँ चाहक सेखियो आ रंगो-सुआद नीक बनलैन।
जिराएल मन जागेश्वर कक्काक, तँए पहिने चारि-पाँच घोंट चाह एक-लखाइत पीलैन। चारि-पाँच घोंट चाह पीला पछाइत जागेश्वर कक्काक मन फुरफुरेलैन। फुरफुराइते बजला-
“चाह तँ निम्मन बनल अछि मुदा एहेन सभ दिन हुअए तखन ने।”
जागेश्वर कक्काक बात सुनि रमणीकाकीक मन रमकलैन नहि, असथिरे भेलैन। असथिर होइते पुतोहुक लूरिपर मन पहुँच नचलैन। नचिते उठलैन- जँ परिवारक भनसिया नीक भोजन, नीक भोजनक अर्थ नीक वस्तुए-टा नहि सुआदो, बनबैथ तँ भोजन केनिहारक मनो आ पेटो परिपूर्ण हेबे करत। जखने मनो आ पेटो परिपूर्ण हएत तखने ने बातो आ विचारोमे परिपूर्णता एबे करत, जइसँ खाइ-पीबैक झगड़ा परिवारसँ मेटेबे करत। मुँहक चाहकेँ कण्ठसँ निच्चाँ उताइर रमणीकाकी बजली-
“गामक बहुत गोरे काल्हि जतरापर जेता।”
ओना जागेश्वर काकाकेँ सेहो केते गोरे तीन-चारि दिनसँ कहलकैन अछि जे शिवराति दिन वाणीश्वरी भगवतीक दर्शन करए चलू। तीन-चारि घन्टाक रस्ता टेम्पूसँ अछि। शिवरातिसँ एक दिन पहिने दुपहरक पछाइत विदा हएब आ चारि-पाँच बजे तक पहुँच जाएब। ओत्तै रातिमे विश्रामो करब आ साँझमे शिव उपासक फलहारो करब। मुदा जागेश्वर काका सबहक बात सुनैत गेला, किनको किछु कहलखिन नहि। नइ कहैक कारण रहैन जे मने-मन उदयपुरक सभकेँ चिन्हते रहैथ, माने गौंआँ सभकेँ। जे केकरो जड़ि-छीपक ठेकान नइ अछि। बाजत किछ आ करत किछ। करनी-धरणी एहने रखने अछि आ दर्शन करत वाणीश्वरी भगवतीक। मुदा विचारसँ उतैर जागेश्वर कक्काक मनमे एलैन जे जखन गामक लोक सभ जाइए रहला अछि आ अपनो केते दिनसँ विचारैत आबि रहल छी जे वाणीश्वरी भगवतीक दर्शन दुनू परानी मिलि करब, मुदा ने कहियो गर लागल आ ने जा भेल। ..ओना रमणीकाकी वाणीश्वरी भगवतीक स्थानक चर्च नइ केने छेलखिन, मुदा जतरासँ वएह मतलब रहैन। तैपर, जवाबमे जागेश्वर काका कहलखिन-
“जखन गामक भेड़िया-धसान लोक दर्शन करए जेबे करता तँ अपनो दुनू परानी अही लाटमे चलि कऽ दर्शन कऽ लिअ।”
पतिक विचारसँ सहमत होइत रमणीकाकी मुड़ी डोलबैत बजली-
“भेल तँ शिवरातिसँ एक दिन पहिने जाएब आ शिवरातिक परात भने चलिए आएब। मोटा-मोटी दू दिन भेल।”
पत्नीक विचारमे सहमत जतबैत जागेश्वर काका बजला-
“हँ से तँ सएह भेल। काल्हि बारह बजेक पछाइत निकलब आ तेसर दिन बारह बजेसँ पहिने घुमि कऽ आबिए जाएब।”
पतिक विचारमे अपन विचार सटबैत रमणीकाकी बजली-
“जखन दुनू परानी घरसँ निकैल बाहर जाएब तखन बेटो-पुतोहुकेँ जना देब नीक हएत। ओना अपनो दुनू परानी बहुत दिनसँ, बहुत दिनसँ कि सभ दिने वाणीश्वरी भगवतीक आराधना-उपासना करिते आबि रहल छी तँए भगवतीए धाममे उपासक फलहारो करब तँ जिनगीक परीछे देब हएत किने।”
पत्नीक विचार सुनि जागेश्वर कक्काक मन फुला गेलैन। फुलाइते बजला-
“जखन उदयपुरक लोक जाइक मन बना लेलैन तखन संग-साथमे अपनो दुनू परानीक जाएब उचिते हएत। मुदा ओ सभ अपन-अपन सवारीक बेवस्था करता, अपना दुनू गोरे अलग बेवस्था करब।”
ओना जागेश्वर काका पत्नीक अभ्यन्तरक बात अपनो बुझै छला। अपना बुझैक कारण बेवहारिक छेलैन। बेवहारिक ई जे कहैले तँ सभ (गौंआँ) वाणीश्वरी भगवतीक दर्शन करए जेता मुदा घरसँ बाहर धरिक जे बोली-वाणीक रूप बना नेने छैथ, से की अपने वाणीश्वरी भगवतीक दर्शन करता, ओ तँ अप्पन दर्शन भगवतीकेँ देथिन। मुदा जे हौउ, एके गाममे सभ रहै छी, मुदा...।
अपन विचारकेँ तहियबैत अबोध जकाँ जागेश्वर काका बजला-
“जेना-जे विचार हएत से करब।”
शुरूमे उदयपुर छोटे गाम छल। मुदा मिथिलांचलक घर-घराड़ीकेँ कमला-कोसीक बाढ़ि कम उपटान उपटौलक सेहो तँ नहियेँ कहल जा सकैए। केतेको निम्मन गामक मनुखक घराड़ी चौर भऽ माछ-कौछुक घराड़ी बनि गेल अछि जेकरो तँ नकारल नहियेँ जा सकैए। मुदा तँए ईहो तँ नहियेँ कहल जा सकैए जे बत्तीसोअना गाम अहिना भऽ गेल अछि। खएर जेतए जे भेल से भेल, मुदा उदयपुरक उदयमे सभ दिन बाढ़ि ऐछे। ने यमुना तीरक उपद्रव आ ने कोसी-कमला घाटक घटवारिसँ भेँट, जइसँ गाममे कहियो कोनो विघटन किए हएत। तँए दिन-दिन बढ़िते गेल। आने-आन गामसँ उजरल-उपटल लोको आ उदयपुरक महत बुझनिहारो तँ आबि-आबि उदयपुरमे बसले छैथ। तैसंग नव-नव एबो करिते छैथ। गाममे वास-भूमिक कमियोँ छइहे नहि जे घराड़ीक अभावक दुआरे कियो बसि नइ सकै छैथ, आकि अपनामे रग्गड़े-झग्गड़ करता। तँए कि गाममे निचरस खेत नइ अछि, कोनो धार-धूर नइ अछि, ओ गामे ने वास-भूमि भेल। तँए केतबो परिवार आन गामसँ आबि बसता तैयो उदयपुरमे वासक कमी नहियेँ हएत। ..अनुकूल मौसम बनने जहिना बरखा होइए, अनुकूल मौसम बनने जहिना वसन्त अबैए, अनुकूल मौसम बनने जहिना ठनका खसैए तहिना वास-भूमिक अनुकूलते ने घरवासकेँ गामवास सेहो बनबैए। जखने घरवास गामवास बनए लगैए तखनेसँ ने विचारवासी विवेकवासी बनि वास करए लगैए। से तँ गाममे ऐछे।
जहिना श्रीपंचमीमे वीणा पुस्तक-धारिणी सरस्वतीक आ हाथ सजलक संग लक्ष्मीक पूजा[1] एके दिन एके समए– प्रभात वेलाक शुभ मुहूर्त्तमे लोक करै छैथ तहिना ने जिनगियोक प्रभात वेला अछि।
वाणीश्वरी भगवती धामक धरमशालामे दुनू परानी जागेश्वर काका एकटा कोठली सबा रूपैआ दैछना दऽ कऽ लेलैन। तीन मंजिला मकानक नमहर धरमशाला ऐछे, जइमे छोट-पैघ अनेको कोठली भीतर अछि। उदयपुरक तँ मात्र पनरहे-बीसटा यात्री छैथ जे आनो-आनो गामक अनेको यात्री रहितो धरमशालाक किछु कोठली खालीए अछि। ओना, धरमशालाक भाड़ा होटल आकि भाड़ाबला आन मकान जकाँ बेसी नहियेँ अछि। तेकर कारण अछि ई धरमशाला वाणीश्वरी भगवतीक स्थानक छिऐन। जे स्थानक चन्दा-चढ़ौआसँ बनल अछि। भाड़ा नामक किछु ने छै मुदा ओकर रख-रखावक जे बेवस्थामे खर्च होइ छै, बस ओही रूपक भाड़ा बनल अछि।
सूर्यास्त भऽ गेल। स्थानक अप्पन बिजली बेवस्था, माने जेनरेटरक बेवस्था तँए स्थान भरिमे माने वाणीश्वरी भगवती-मन्दिरक संग आरो केते छोट-पैघ मन्दिरो तँ ऐछे। तैसंग पण्डा-पुजेगरीक रहैक वासक संग नमहर धरमशलो अछि आ बीचक जे अगनेय अछि, जइमे रंग-रंगक दोकान-दौरी अछि, तैबीच भरि राति एके रंगक इजोतक बेवस्था तँ चाहबे करी, जे ऐछे। पावर-हाउसक बिजली जकाँ नहि, जे कखन रहत आ कखन नइ रहत। होइतो तँ ऐछे जे दिनमे जखन बिजली इजोतक जरूरत नइ रहै छै तखन बिजलियो रहैए आ रातिमे जखन अन्हार होइ छै तखन रहबे ने करैए। तइसँ सैयो कच्छे वाणीश्वरी भगवतीक स्थानक तँ ऐछे। दिनमे जखन इजोतक खगता नइ रहै छै तखन जेनरेटर बन्न रहल आ जखन जेते काल खगता भेल, तेते काल चलल। यएह ने जिनगीक ओ उपलब्धिक पड़ाव छिऐ जेतए लोककेँ अपन जिनगीक काज अपना हाथमे आबि जाइए, जइसँ अपन मनोनुकूल कार्यक्रमक बीच जिनगीक चक्की चलैत रहैए।
सूर्यास्त होइते भगवतीक सिंह दुआरिक घड़ी-घण्ट बाजल। घड़ी-घण्ट बजिते सभ उपासी–शिवक उपास केनिहार आकि केनिहारि–क मनमे उपासनाक फलहारक आशा जगलैन। जहिना तुलसी बाबा कहने छैथ जे, जेहने जेकर मनक भाव रहत तेहने रामक दर्शनसँ भेँट हएत। ‘रामो रामो’ कहनिहारक कमी अछि, केतौ ठक-ठाकुर-चोर मिला जपैए तँ केतौ रस्ता-पेरामे रामक जप लुटाइए! लूटि लिअ जेकरा जे लूटैक अछि। भगवती स्थानक घण्टीक अवाज सुनि रमणीकाकीक मन चपचपाइत थलथला कऽ जलजला गेलैन। जलजलाइते पति दिस तकैत रमणीकाकी बजली-
“गामेसँ फलहारक सभ फल अनने छी। पहिने दुनू परानी नहा कऽ नव वस्त्र पहिर लिअ, पछाइत डाली साजि भगवतीक मन्दिरमे फल चढ़ा दुनू गोरे शिवरातिक उपासनाक फलहार कऽ लेब।”
होइते अहिना छै जे भूखल आगू किछु खेबाक वौस आ पियासल आगू पानि आबि गेलापर जहिना मनमे सब्रक बीजक अंकुर जगैए तहिना जागेश्वर काकाकेँ सेहो भेलैन। कोठलीक खिड़की खोलि जागेश्वर काका गौंआँ यात्रीक कोठली दिस तकला तँ देखलैन जे किनको अपन घरक फलहारक फल नइ छैन, तँए सभ झोरा लऽ लऽ दोकान दिस जा रहल छैथ...।
अवसरक लाभ उठबैक परियास करैत, समयक उपयोग करैत जागेश्वर काका बजला-
“नहेला पछाइत ने भगवतीक डाली सजब। अखन सभ यात्री फलहारक फल कीनैले दोकान-दौरी टहैल रहल छैथ, स्नानक घाट खाली अछि...।”
दुनू परानी जागेश्वर काका नहेला पछाइत नव वस्त्र धारण केलैन। पुरना वस्त्र घाटपर खीच-फखारि कऽ पानि गाड़ि कोठरीमे पसाइर लेलैन।
थर्मशमे गाइक दूध, पाकल केरा, दारीम, आ खीरा मोटरीसँ निकालि रमणीकाकी काकाकेँ कहलखिन-
“सभ अपने चास-वासक छी।”
एक तँ यात्राक पछाइत स्नानक सुख, तैपर सँ वाणीश्वरी भगवतीक सरोवरक घाट टपल जागेश्वर काका रहबे करैथ, मन गुदगुदा गेलैन। गुदगुदाइते बजला-
“भगवतियोकेँ अपन-चास-वासक फल देख मने-मन खुशी हेबे करतैन।”
ओना जागेश्वर काका संगी-साथी जकाँ वाणीश्वरी भगवतीकेँ बुझि बजला मुदा से रमणीकाकीकेँ नीक नइ लगलैन। ओना, अनसोहाँतो नहियेँ लगलैन, मुदा एक धान एक चाउर होइतो किछु एहनो तँ ऐछे जे सुगन्धित अछि, एकर माने ईहो नइ जे सभ सुगन्धिते अछि। मुदा ईहो केना कहल जाएत जे चाउरक जे अपन सुगन्ध अछि ओ कोनो चाउरमे नइ अछि। ओ तँ उपरारिमे उपजल सतरिया धानक चाउर हुअए कि तुलसी फुलक आकि चौरीमे उपजल बेलौर-दसरिया आकि पाखैरे-पिच्चैर किए ने हुअए मुदा चाउरक जे अपन गुण-धर्म-सुगन्ध छै ओ तँ छइहे। ओना मने-मन जहिना जागेश्वर काका चाउर-गुड़ चिबबै छला तहिना रमणियोँ काकी चिबैबते छेली, मुदा बजली नहि, अपन फलहारक ओरियानमे अपनाकेँ लगौने सभ फलकेँ ओरिया-ओरिया सैंत-सैंत डाली सजबैत रहली।
..डाली सजिते जागेश्वर काका टोन मारलैन-
“जे सभ फल वाणीश्वरी माएकेँ चढ़ेबैन से तँ मंत्र जकाँ कहि देबैन किने?”
ओना जागेश्वर कक्काक मनमे होइत रहैन जे भरिसक पत्नीकेँ ईहो बात नीक नइ लगतैन, मुदा से विपरीत भेल, रमणीकाकीकेँ नीक लगलैन। दुनू खीरापर हाथ रखि बजली-
“ई भेल लत्तीक फल। जेकरा डाँड़मे, अपन फल जकाँ तागतो ने छै जे अपने भरे ठाढ़ो हएत मुदा फल तँ एहेन ऐछे जे गाछक सैयो फलसँ नम्हरो आ सुअदगरो ऐछे।”
बिच्चेमे टोन दैत जागेश्वर काका बजला-
“मुदा खीरा मीठ कहाँ होइए?”
रमणीकाकीकेँ सुतरलैन। बजली-
“मीठ केकरा कहै छै से अखैन नइ कहब। जाबे आन यात्री नहेता-सोनेता तइसँ पहिने अगुआ कऽ भगवतीक दर्शन करब बेसी नीक हएत।”
हत्थो भरि गौरिया केराकेँ दहिना हाथसँ उठा रमणीकाकी निंगहारि-निंगहारि देखए लगली जे पाल परक कलकतिया-आम जकाँ ठाम-ठीम खोंइचा दगि गेल अछि। बिच्चेमे जागेश्वर काका टोनियबैत बजला-
“केरा सड़ल जकाँ बुझि पड़ैए!”
झपटैत रमणीकाकी बजली-
“सड़ल नइ अछि, परसाएल अछि। असल तँ यएह भेल जे परसाद बनि परसाइबला सेहो छी। तोहूमे आम-लतामक गाछ जकाँ कि कोनो हड्डी-पसलीबला गाछक फल छी। जल-जल, थल-थल, पल-पल गाछक पेटसँ निकलल फल छी।”
ओना रमणीकाकीक बात सुनि जागेश्वर काका भकचका गेला। भक-चकीमे पड़ल मनकेँ जाबे सोझरबैथ तइ बिच्चेमे दारीमकेँ देखबैत रमणीकाकी बजली-
“केते सुन्दर पृथ्वी अकारक गोल फल झाड़-झाड़ीमे नुकाएल रहैए।”
रमणीकाकीक मुहसँ निकैलते जागेश्वर काका बजला-
“कोनो कि झाड़ीक-झाड़मे फलेटा नुकाएल रहैए, फलक तरोमे फलहार नुकौने रहैए। तेहेन भारी चोर अछि जे खीरा आकि लताम जकाँ गुद्दा-बीआ आकि रस-खोंइचा एकबट्ट केने रहैए, सजनी जकाँ कोठरी बना-बना अपनाकेँ सजने रहैए।”
ओना रमणीकाकीक मनमे उपकैत रहैन जे कहिऐन- मुँहक दाँत जहिना रजो छी आ चोरो छी, तहिना ने दारिमो अछि, मुदा बकबासमे समैकेँ हाथसँ छोड़ब नीक नहि, तँए रमणीकाकी चुपे रहि थर्मश निकालि दूधक रंग देखए लगली। बकेन गाइक दूध...।
डाली साजि रमणीकाकी जागेश्वर काकाकेँ कहलखिन-
“चलू, भगवती-माइक दर्शन काइए ली। फलहारोक बेर उनैह जाएत।”
रमणीकाकीक बात सुनि जागेश्वर काका बजला-
“हम तँ नहेला पछाइतेसँ दर्शन करैले तैयार छी मुदा बीचमे अहीं ने लटघाँइर लगौने छी।”
पतिक बात रमणीकाकी सोल्होअना नइ सुनि पेली। आँखि उठा तकली तँ सोझे पतिक मुँह पटपटाइत देखली, जेना मने-मन कियो मंत्र-जप करै छैथ, तहिना। वाणीश्वरी भगवती जेना आगू आबि ठाढ़ भऽ अपन रूप दर्शन करबए लगल होनि तहिना रमणीकाकी अनसून भऽ गेली। अनसून होइते मन नाचए लगलैन। नचिते आँखिक सोझमे भगवतीक तीन रूप चमकए लगलैन। मनुखमे देव जोग वएह ने भेल जे विचारकेँ विवेकक कसौटीक मुखाड़ी बान्हि बाइन बना भूमिक रणभूमिमे जीवन यात्रा करैत चलए।
वाणीश्वरी भगवतीक दर्शन आ फलहार केला पछाइत दुनू परानी जागेश्वर काका धरमशालाक ओइ कोठरीमे आबि बैसला, जे सवा रूपैआ दैछना दऽ दू दिन रहैले नेने छला। भरल मन दुनू परानीक रहबे करैन। रौतुका खेबोक खगता नहियेँ बुझि पड़ैन। जागेश्वर काका पत्नीकेँ कहलखिन-
“एक बेर गौंओं-घरूओकेँ देख अबए चलू।”
एक तँ ओहुना रमणीकाकी पति भक्त, तैपर वाणीश्वरी भगवतीक स्थान, बिनु ‘हँ’ ‘हूँ’ बजने उठि कऽ ठाढ़ भऽ गेली। दुनू परानी जखन कोठरीसँ निकैल आनो-आनो यात्री आ अपन गौंआँ-यात्रीकेँ देखलैन तँ मने-मन हँसी लागए लगलैन। मुदा ने कियो हँसबे केला आ ने किछु बजबे केलैन। चुपचाप देख-सुनि कऽ अपन कोठरी आपस आबि गेला।
जहिना अनुकूल मौसम पौने प्रकृतिमे सेहो अनुकूलता आबि जाइ छै, तहिना दुनू परानी जागेश्वर काकाक बीच सेहो ऐलैन।
..पत्नी दिस देखैत जागेश्वर काका बजला-
“अनेरे दुनियाँक नीक-अधला देखै पाछू अपन जिनगी आ कर्तव्य छोड़ि मुँह तकैत रही, हमरा बुझने से नीक नहि।”
जहिना केकरो-केकरो ठोरेपर बरी पकैए, माने कोनो बातक विचार लगले कऽ देब, तहिना रमणीकाकीकेँ सेहो भेलैन। बजली-
“एकरा के काटत।”
पत्नीक समरथनमे जागेश्वर कक्काक मन हरिया गेलैन। हरिया ई गेलैन जे विधातो नारी-पुरुखक भेद रचि दुनूकेँ दू दिशामे मोड़ि देलैन। तैठाम जँ पति-पत्नी ओइ भेदकेँ सहीट बनबैत जिनगीक संगी बनि जीवन-यात्रा करै छैथ तँ ओ निसचिते ने नीक भेल।
जागेश्वर काका बजला-
“बेकती रूपमे नर आ नारी भेल, दुनूक सम्बन्धे ने घर-परिवारक निर्माण करत। जे सभ नरक जिनगीक दायित्त्व बनिते अछि।”
बिच्चेमे रमणीकाकी बजली-
“पुरुख-नारीक सम्बन्ध ओइ परिवार-ले अनिवार्य भेल जे अतीत-सँ-भविस धरिक परिवार भेल, मुदा परिवार तँ असगरोक होइ छै आ निसचिन्तसँ लोक जीवन-यात्रा करैए।”
पत्नीक विचार सुनि जागेश्वर काका बजला-
“हँ, से तँ भेल मुदा ओ चलन्त परिवार भेल। चलन्त परिवार ई जे जेत्तै रहब तेत्तै परिवार भेल, कोनो गाम-समाज आकि देश-कोस नइ भेल। मुदा जे भेल से भेल, अपना तँ से नहि अछि। तँए जे अछि तहीले ने विचारबो करब आ करबो करब।”
जागेश्वर कक्काक विचार रमणीकाकीकेँ जँचलैन। जँचिते बजली-
“अखन जइ धाममे छी ओ तँ तखने धर्मस्थल हएत जखन ओइ मर्मकेँ मर्मस्थलमे बसा कर्मस्थलमे समरपित करब।”
रमणीकाकीक विचार नीक जकाँ जागेश्वर काका नइ बुझला। एकर माने ई नहि जे जागेश्वर काकाकेँ बुझैक अवगैत नइ छेलैन। विचार व्यक्त कएल जाइए पात्रक माध्यमसँ। जँ एक रंग पात्र रहल तँ एक-धारामे चलैए आ जँ पात्रमे भेद रहल, अन्तर रहल तँ केतौ-केतौ बाधा-रूकाबट होइते अछि। सएह जागेश्वर काकाकेँ भेलैन। मुदा कनियेँ-कालक पछाइत जेना मनक ओझरी सोझरा गेलैन तहिना मन विहुँसलैन। विहुँसैत जागेश्वर काका बजला-
“जहिना नर-नारीक बीच परिवार बनल अछि तहिना ने एक नर दोसर नरक धारा भेल।”
ओना रमणीकाकी अखन तक नरक माने ‘पुरुख’ बुझै छेली आ नारीक माने ‘महिला’। मुदा जागेश्वर काका नरक अद्वैत रूपमे चर्च केने छला, द्वैत रूपमे नहि। माने ओकर खण्डित रूपमे नहि। तँए रमणीकाकीकेँ कनी बुझैमे भेद भेबे केलैन।
निर्मल-निरजल रमणीकाकीक हृदय, बजली-
“नीक नहाँति नइ बुझि पेलौं।”
हँसैत जागेश्वर काका कहलखिन-
“द्वैत-अद्वैतक बीच परिवार चलैए। कखन ‘द्वैत’ ‘अद्वैत’ हएत आ ‘अद्वैत’ ‘द्वैत’, यएह ने..?”
पतिक विचार सुनि रमणीकाकी रमैत जिनगीमे रमि गेली।
◌
शब्द संख्या : 2352, तिथि : 11 अक्टुबर 2016
Subscribe to: Post Comments (Atom)


text:
विलियम ब्लेक
विलियम ब्लेक (२८ नभम्बर १७५७ - १२ अगस्ट १८२७) अङ्ग्रेजी चित्रकार एवम् कवि छल । अपन जीवनकालमे हुनका कवि विधामे आ रोमान्टिक धारमे अतुलनिय व्यक्ति मानल जाएत अछि । एक कला विशषज्ञ हुनका फार एन्ड अवे द ग्रेटस्ट आर्टिस्ट ब्रिटेन ह्यास एभर प्रडुयुस्ड कहै विश्लेषण कएल गेल अछि । सन् २००२ बिबिसीक सर्वेक्षणमे सय महान् बेलायतवासीमे ब्लेक ३८अम स्थानमे छल । तीन वर्ष बाहेक ओ अपन जीवनकाल लण्डनमे बितालक । कल्पनाशील उनकर कलामे भगवानक आ मानवक अस्तित्वक विषयसभ पावैत अछि ।
अपन समकालीन व्यक्तित्वसभ ओसभसँ फरक विचार राखक एहि कारण हुनका पागल सेहो कहैत छल मुदा पछा विशलेषकसभ उनकर प्रस्तुती , कला शैली आ दार्शनिक विषयसभके केलाए हुनका उच्च तहमे राखने अछि । १८ शताब्दीमे देखिएल उनकर कविता आ चित्र कलासभके रोमान्टिक धारमै वर्गीकरण कएल गेल अछि ।
विषय सूचीसभ
सुरुवाती जीवन[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- Recent Discovery of the Location of William Blake's Grave.
- The William Blake Archive, a multi-media archive, sponsored by the Library of Congress
- Blake२५०: २००७ London festival celebrating २५० years of William Blake's influence
- Paintings of William Blake


text:
नई दिल्ली। अशोक पेपर मिल, रैयाम आ सकरी चीनी मिल क बाद आब लौहट चीनी मिल खुलबाक संभावना तत्काल खत्म भ गेल। मिथिला क्षेत्र क औद्योगिक विकास क सपना देखनिहार लेल इ एकटा पैघ झटका कहल जा सकैत अछि। लौहट मिल लेल चयनियत डालमिया समूह साफ क देलक जे लौहट मे कोनो निवेश नहि करत। डालमिया ग्रुप क एकटा पैघ अधिकारी एहि गप क जानकारी देलथि अछि। ओ कहला जे मधुबनी जिलाक लौहट चीनी मिल लेल कंपनी बिहार सरकार संग संपर्क में छल आ लौहट मिल लेबा लेल इच्छुक छल, मुदा किछु स्थानीय समस्या कए देखलाक बाद कंपनी महाराष्ट्र क कोल्हापुर मे एकटा चीनी मिल क अधिग्रहण करबा क फैसला लेलक अछि। कंपनी बिहार सरकार कए एहि संबंध मे सूचना द देलक अछि जे ओ लौहट चीनी मिल लेबा मे आब इच्छुक नहि अछि।
ज्ञात हुए जे 28 मार्च कए राज्य मंत्रिमंडल लोहट चीनी मिल कए 30 साल लेल निजी कंपनी कए लीज पर देबाक फ़ैसला केने छल। लोहट चीनी प्रसिद्ध उद्योगपति डालमिया क कंपनी कए लीज देल गेल छल। एहि मिल स चीनी आ इथेनॉल क उत्पादन करबाक योजना छल। सरकार डालमिया कए लोहट क जमीन पर एकटा विद्युत संयंत्र लगेबा लेल सेहो कहि रहल छल, मुदा कंपनी एहि लेल बेसी उत्साहित नहि छल। कंपनी इ खुलासा नहि केलक अछि जे आखिर कोन स्थानीय कारण रहल जे ओ एहि परियोजना स अपन हाथ खींच लेलक, मुदा जानकारक कहब अछि जे मिल मामला मे मधुबनी क एकटा नेता क गैर जरूरी हस्तक्षेप एकर कारण भ सकैत अछि। कारण चाहे जे हुए मुदा एतबा जरूर अछि जे डालमिया लेल निवेश क नजरि स मधुबनी स बेहतर कोल्हापुर भ गेल आ ओ लोहट स हाथ खींच लेलथि। आब देखबाक चाही जे बिहार सरकार एहि मिल लेल फेर कहिया टेंडर करैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
१०. संगीत शिक्षा-गजेन्द्र ठाकुर
रामाश्रय झा “रामरग” (१९२८- ) विद्वान, वागयकार, शिक्षक आऽ मंच सम्पादक छथि।
अभिनव गीतांजलि, हुनकर उच्चकोटिक शास्त्र रचना अछि, जे पाँच भागमे अछि। अपन साहित्यिक वाणी, शाब्दिक रूप जे होइत अछि कोनो संगीत रचनाक, आऽ धातु जे अछि स्वरक लयक रचना आऽ एहि सभ गुणसँ युक्त्त छथि “रामरंग”। रामरंगक बंदिश वा रचनामे अहाँकेँ भेटत स्वर, शब्द आऽ मात्राक लयबद्ध बंधन। पुरान ध्रुपद जेकाँ पद्य आऽ स्वरकेँ ओऽ तेनाकेँ बान्हि दैत छथि, जे दुनू एक दोसरमे मिलि जाइत अछि। हुनकर रचना हुनकर उच्चारणसँ मिलि कए मौलिक तात्त्विक स्थायी भरण, सभ बितैत दिन एकटा नव आत्मनिरीक्षण एकटा नव स्थायी।
रामरंगमे संगीतक लाक्षणिक तत्त्व प्रखर होइत छन्हि। संगीतक व्याकरणक सम्पूर्ण पकड़ छन्हि, जाहिसँ उचित शब्दक प्रयोगक निर्णय ओऽ कए पबैत छथि। छन्द शास्त्रक, कोषक, अलंकारक, भावक आऽ रसक वृहत् ज्ञान छन्हि रामरंगकेँ। संगहि स्थानीय संस्कृतिक, विभिन्न भाषाक आऽ ललित कलाक सिद्धान्तक सेहो गहन अध्ययन छन्हि रामाश्रय झा जीकेँ। वादन, गाय आऽ नृत्यक, साधल-कण्ठ, लय-ताल-काल, देशी राग, दोसराक मनसमे जाऽ कए बुझनिहार, नव लय आऽ अभ्व्यक्त्ति, प्रबन्धक समस्त ज्ञान, कम समयमे गीत रचना, विभिन्न मौखिक संरचना निर्माण, आलापक प्रदर्शन आऽ गमक एहि सभटामे पारंगत छथि रामरंग।
(c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।
(c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।